Metal Gear Survive: Boleh Beli or Boleh Blah!?

Metal Gear Survive merupakan sebuah game action-adventure yang dibangunkan dan diterbitkan oleh Konami, dilancarkan di platform PC, PS4 dan Xbox One.

Metal Gear Survive merupakan game pertama yang dikeluarkan Konami tanpa penglibatan pencipta asal siri Metal Gear ini sendiri, iaitu Hideo Kojima. Ikon industri video game global ini telah meninggalkan Konami pada tahun 2015 dengan penuh kontroversi. Kojima-san kemudiannya  telah membuka studio beliau sendiri, Kojima Productions, sebuah syarikat di bawah Sony, dan kini sedang sibuk membangunkan game terbarunya iaitu ￼Death Stranding.

Jadi, persoalan yang menjadi bualan para peminat siri sejak ia pertama kali diumumkan, apakah hasilnya apabila sebuah siri Metal Gear dibangunkan tanpa sentuhan penciptanya sendiri – Boleh Beli or Boleh Blah!?
Korang akan temui jawapannya dalam review ini. Jom baca!

Rasanya, frasa “Metal Gear tanpa sentuhan penciptanya” sudah cukup untuk memberikan gambaran kepada pemain bagaimana hasil akhir game ini. Ia umpama kita sendiri mencuba untuk memasak masakan Mak tapi tanpa sentuhan magis Mak kita sendiri. Memang tidak sesedap masakan Mak kita lah senang kata.
Jalan Cerita Bersepah

Pertama sekali yang membuat penulis kurang senang dengan game ini adalah jalan ceritanya. Plotnya agak tidak sekata. Sekejap mereka bawakan kita kepada tema konflik, kemudian babak seterusnya membawakan satu bentuk jalan cerita yang lain pula.
Kadang-kadang penulis tertanya, apa yang mereka ingin cuba sampaikan sebenarnya?

Bercakap tentang kisahnya lagi, ia sememangnya satu jalan cerita yang terlalu umum. Tiada apa yang ‘wow’ tentang kisahnya. Dan semestinya tidak babak-babak di luar jangkaan yang sering dibawakan oleh aura Kojima.

Korang mahu tahu jalan ceritanya? Okay, penulis ceritakan apa yang berlaku di bahagian awal game ini. Metal Gear Survive menggunakan latar masa antara Metal Gear Solid V: Ground Zeroes dan Metal Gear Solid V: The Phantom Pain.
Selepas XOF memusnahkan Mother Base pada akhir Metal Gear Solid V: Ground Zeroes, pelbagai insiden aneh berlaku.

Satu lohong telah terbuka di atas base itu, dan disedut ke satu dimensi yang lain, digelar Dite. Korang akan bermain sebagai “The Captain”, seorang karakter custom yang pemain boleh pilih jantinanya, ubahsuai wajahnya, rambutnya dan suaranya. Karakter ini berjaya mengelak daripada tersedut ke dalam lohong itu, namun telah pengsan dan bangun semula beberapa bulan selepas itu dalam keadaan yang serba tidak kena.

Dalam dunia Dite ini, ia didiami oleh satu spesies zombi yang mempunyai kepala seperti bentuk kristal. Bertambah keliru, karakter korang itu juga telah dijangkiti virus zombi ini. Satu suara sering kedengaran, dipanggil ‘Goodluck’, mengatakan yang korang tiada pilihan selain menyelamatkan Dite untuk selamat dan meneruskan kehidupan.
Microtransactions Yang Kurang Menyenangkan

Ramai daripada korang pastinya sudah dengar tentang kontroversi microtransactions yang timbul. Pemain perlu membeli slot save game baru dengan harga USD10 (RM39).
Senang kata, katakanlah korang dah mainkan karakter pertama sehingga pertengahan perjalanan game, kemudian korang rasa nak mulakan game baru dengan karakter lain, korang ada dua pilihan – (1) delete save game korang yang pertama atau (2) beli slot yang berharga USD10 itu.

Terkejut? Ya, memang terkejut. Sesuatu yang sangat tidak perlu untuk sebuah game masakini, apatah lagi sebuah game AAA keluaran syarikat gergasi.
Mempunyai microtransactions untuk memudahkan perjalanan dalam game seperti pembelian item atau boost mungkin boleh diterima lagi, tetapi pembelian slot ini sememangnya membunuh game ini.
Come on lah, Konami! Selepas segala kontroversi yang timbul, inilah masanya untuk kembali menambat semula hati mereka yang sudah tidak mahu pandang lagi jenama Konami. Ini kalilah!
Sentiasa Kena Online

Konami nampaknya seperti tidak belajar daripada pelbagai game lain sebelum ini. Sebuah game single-player yang memerlukan sambungan Internet atau online sepanjang masa adalah sesuatu yang tidak sepatutnya berlaku. Ia adalah sebuah ciri game single-player yang sepatutnya ditinggalkan pada tahun 2015.

Antara tarikan untuk para pemain membeli game single-player adalah mungkin kerana ketiadaan sambungan Internet. Apabila situasi ini berlaku, ia sememangnya satu nasib yang malang untuk mereka yang tidak mampu online sepanjang masa.
Gameplay Yang Masih Menyeronokkan
Walau bagaimanapun, tidaklah 100% apa yang ditampilkan dalam game ini sesuatu yang menjengkelkan. Masih banyak lagi kualiti lain yang dipersembahkan ke dalam game ini. Kita perlu juga bermain game ini dengan hati terbuka, tanpa ada sentimental yang mengingatkan kita kepada Kojima.
Dari segi gameplay dan mekanisme game ini boleh dikatakan banyak persamaan dengan The Phantom Pain, yang mana ia sesuatu yang bagus. Pergerakan karakter, menembak, dan menyelinap – semuanya terasa sama.

Ia pastinya adalah sebuah game yang boleh dinikmati, lebih-lebih gameplay horde mode dan wave defense adalah sesuatu yang agak menyeronokkan. Lebih menghiburkan apabila dimainkan bersama rakan-rakan. Kerjasama co-op dan menggabungkan taktik bersama dalam cara yang tidak disangka-sangka membawakan pengalaman yang agak mengagumkan.
Grafik Fox Engine

Di samping itu, perkara yang semestinya tidak mengecewakan penulis dalam Metal Gear Survive adalah grafiknya. Seperti biasa dan sudah dijangka, Fox Engine tetap membawakan grafik yang cukup memukau.
Tidak mengejutkan, sebagai sebuah game yang lebih baru, Metal Gear Survive telah menampilkan satu grafik yang jauh lebih baik berbanding mana-mana siri Metal Gear sebelum ini.

Kesimpulan – Boleh Beli or Boleh Blah!?
Sekiranya korang inginkan gameplay co-op yang menghiburkan, controls yang banyak persamaan dengan siri sebelum ini, mempertahankan kubu daripada serangan musuh yang berbahaya, ini mungkin adalah game yang BOLEH BELI untuk korang. Apatah lagi dengan grafik Fox Engine yang cukup memukau, korang akan disajikan dengan visual yang di luar jangkaan.
Namun, mahukan story yang mantap? Mahukan babak-babak yang mind-blowing seperti yang pernah dibawakan Kojima ke dalam siri ini? Metal Gear Survive semestinya adalah game yang BOLEH BLAH untuk korang.
+ Horde mode dan wave defense yang menyeronokkan
+ Gameplay co-op yang menghiburkan
+ Grafik yang memukau
+ Gameplay yang masih banyak persamaan dengan MGS lama
– Tiada babak ‘wow’ tanpa sentuhan magis Kojima
– Plot cerita tidak sekata
– Gameplay keseluruhan yang tiada pembaharuan
– Penampilan microtransactions yang tak masuk akal
– Sentiasa memerlukan sambungan Internet


Filem Mortal Kombat Akan Datang Ada Ton Sama Seperti Filem Deadpool

Bulan lalu, kita telah diberitahu bahawa filem Mortal Kombat akan datang bakal mempamerkan aksi-aksi ganas dan buat pertama kalinya ia akan menjadi sebuah filem untuk tontonan 18 tahun ke atas.
Terbaru, dalam satu temubual bersama Comicbook, penulis filem ini, Greg Russo sekali lagi menegaskan bahawa filem ini nanti tidak akan mengulangi apa yang telah dipersembahkan dalam filem Mortal Kombat sebelum ini. Kata beliau:
“Misi kami sentiasa untuk tidak mengulangi apa yang telah kamu lihat sebelum ini. Mereka dah pun ada filem-filem itu [filem Mortal Kombay yang lama]. Jadi pada masa yang sama kami mahu menceritakan kisah baru yang menyeronokkan, tapi tetap akan setia kepada lore dan game yang semua orang tahu dan sayang. Jadi misinya adalah untuk membawa passion kamu ke dalam projek ini dan mengenal pasti apakah kisah terbaik untuk adaptasi filem baru yang menyegarkan dan dalam masa sama tetap memberikan penghormatan kepada game.”
Russo telah menyatakan lagi bahawa filem ini nanti akan mempunyai satu aura yang berbeza, yang boleh dibandingkan dengan ton filem Deadpool yang dibintangi Ryan Reynolds itu. Ujar beliau:
“Kami melihat game-game itu [Mortal Kombat] serta melihat juga beberapa filem lain untuk membandingkan ton kami, dan perkara seperti filem Deadpool terlintas dan kami seperti sukakan ton itu. Kamu tahulah, ada lawak jenaka dalamnya, namun kalau ditarik keluar jenakanya itu, ia akan mendapat beberapa karakter yang sebenar, seperti bermain dengan emosi terhadap apa yang karakter-karakter ini lalui.”
Setakat ini, mereka baru hanya mendedahkan seorang sahaja pelakon yang akan membintangi filem ini kelak, iaitu Joe Taslim, pelakon aksi dari Indonesia yang mencipta nama dalam filem The Raid — bakal membawakan watak Sub-Zero.
Filem adaptasi dari video game ini akan diterbitkan oleh James Wan dan diarahkan oleh Simon McQuoid, serta dijadualkan akan ditayangkan pada Mac 2021.


Ejen Bola Sepak Pernah Cuba Merasuah Football Manager Untuk Naikkan Rating Pemain

Jangan kata korang adalah seorang peminat bola sepak sebenar sekiranya tidak pernah dengar tentang francais game Football Manager (FM).
Salah satu ciri yang membuatkan FM ini benar-benar popular ialah bagaimana tepatnya game ini memberikan rating pemain, sama ada pemain yang sedang berada di puncak prestasi, mahupun pemain-pemain muda yang sedang meningkat.
Dalam satu podcast terbaharu bersama The Athletic (via Eurogamer), ketua Sports Interactive, Miles Jacobson, telah mendedahkan bahawa terdapat beberapa ejen yang mengendalikan perpindahan pemain bola sepak pernah cuba untuk merasuah pembangun itu agar menaikkan lebih tinggi rating sesetengah pemain di bawah kendalian mereka dalam FM.
“Saya pernah ada beberapa ejen cuba merasuh saya untuk menaikkan sesuatu,” kata Jacobson. “Dan mereka yang pernah cuba melakukannya tahu untuk tidak pernah melakukannya lagi. Kerana saya tidak berminat dengan rasuah.”
Tindakan untuk merasuah, seterusnya dengan harapan dapat menaikkan rating sesetengah pemain ini tentunya adalah bagi memudahkan kerja ejen tersebut. Kita sedia maklum bahawa ramai kelab, pengurus dan pencari bakat sebenarnya menggunakan pangkalan data yang tersedia dalam FM untuk mencari bakat-bakat muda bola sepak.
Maka sekiranya rating pemain di bawah kendaliannya tinggi, ia akan memudah ejen-ejen ini melengkapkan perpindahan atau menjualnya ke kelab yang berminat dengan harga yang lebih tinggi,
Dalam podcast yang sama, Jacobson turut mendedahkan bahawa Andre Villas-Boas, bekas pengurus Chelsea dan Tottenham Hotspur, merupakan individu pertama dari dunia bola sepak yang mengakui secara terbuka bahawa beliau menggunakan FM untuk mencari bakat baharu semasa beliau bekerja sebagai pencari bakat (scout) ketika zaman pertama Jose Mourinho di Chelsea.

That would be "refused bribes"…. https://t.co/fyGI7udxAc— Miles Jacobson (@milesSI) November 24, 2020

Siri terkini francais ini ialah Football Manager 2021, yang mana ia mempunyai beberapa edisi berbeza merentasi PC, Xbox, Switch dan mobile.


GTA V Akan Dibawa Lagi Ke PS5, GTA Online Percuma Semasa 3 Bulan Pertama Untuk Pemain PS5

Ini mungkin sesuatu yang tidak masuk akal, tetapi inilah hakikatnya.
Setelah pertama kali dilancarkan di PS3 (berserta platform lain), dibawa ke PS4, dan kini Grand Theft Auto V turut diumumkan untuk PS5. Berita ini diumumkan dalam acara digital PS5 yang baru sahaja tamat sebenar tadi.
Apa yang menarik ialah Rockstar turut mengumumkan versi standalone terbaharu GTA Online, yang mana pemilik PS5 akan mendapatnya secara percuma semasa tiga bulan pertama pelancaran game ini di PS5 kelak.
Malah Rockstar turut ingin menarik pemain PS4 untuk terus bermain game itu dengan menawarkan ganjara terbaharu — iaitu $1 juta dalam GTA Online akan diberikan kepada pemain pada setiap bulan sehingga pelancaran GTA Online di PS5. Syaratnya ialah pemain perlu log masuk ke dalam game itu dalam tempoh waktu tersebut.
GTA V dan GTA Online akan dilancarkan ke PS5 pada pertengahan kedua 2021.

Boleh kita katakan GTA V sebagai game pertama yang dilancarkan ke tiga generasi konsol berturut-turut?


Dota 2 : The International Dota 2 2015 (TI5)

Pada 3 Ogos 2015 bertempat di Seatlle, Amerika Syarikat, sebuah pertandingan game bertaraf dunia iaitu Dota 2 telah berlangsung. Setelah berminggu-minggu pusingan

kelayakan peringkat benua, kemudian kelayakan peringkat kumpulan dan 6 hari pertarungan akhirnya Evil Geniuses (EG) team yang berasal dari Amerika Syarikat telah menjadi juara setelah mengalahkan team dari China iaitu CDEC dengan kemenangan 3-1.
Bermula sebagai pasukan pilihan, Evil Geniuses (EG) menepati ramalan dengan mengalahkan pesaing-pesaing mereka. Kelebihan mereka dilihat adalah pada draft-draft hero serta item counter yang digunakan dan juga team fight yang baik.
Dengan kemenangan ini, Evil Geniuses membawa pulang trofi TI5 dan juga wang tunai sebanyak USD 6.6 Juta. Wow!!! Banyak tu.
Team EG, dari kiri : PPD , Sumail, Universe, Aui_2000 & Fear (Kapten)
Team Malaysia juga ada menghantar wakil mereka iaitu Fnatic Malaysia, tetapi sayang sekali mereka kalah di pusingan lower bracket dan hanya mampu menduduki tangga ke 16. Walaubagaimanapun, Team Fnatic haruslah berbangga dengan pencapaian mereka kerana pasukan ini baru ditubuhkan tidak sampai 6 bulan dan dapat memasuki TI5 adalah sesuatu yang amat luar biasa.
Team Fnatic dari kiri: kyxy, Mushi (Kapten), Kecik Imba, Ohaiyo & Johnny
Di sini juga diselitkan video yang di gelar peminat-peminat dota 2 dunia sebagai 6.6 Million Echo Slam, satu gameplay yang sangat menarik dari Team EG ketika menentang CDEC pada Grand Final :

ADIOS!!!


Penggambaran Penuh Cabaran Musim Kedua The Witcher Netflix Akhirnya Tamat

Setelah mengharungi pelbagai cabaran panjang ketika sesi penggambaran dalam suasana pandemik global COVID-19, ia akhirnya berjaya diselesaikan.
Penggambaran musim kedua The Witcher terbitan Netflix telah tamat, menandakan ia kini memasuki fasa pasca-produksi. Berita ini diumumkan di akaun-akaun rasmi The Witcher serta laman media sosial para pelakonnya.

That's a wrap on Season 2! The White Wolf awaits you back on The Continent. pic.twitter.com/SqrAbeelob— The Witcher (@witchernetflix) April 2, 2021

Toss a coin to our crew because we just wrapped season 2! @LHissrich pic.twitter.com/zdXer5mvsr— The Witcher (@witchernetflix) April 2, 2021

         View this post on Instagram            A post shared by Freya Allan (@freyaallan)

Netflix turut mengeluarkan video pendek yang memperlihatkan beberapa rakaman di sebalik tabir pembikinin penuh cabaran yang melibatkan 15 lokasi penggambaran, 89 pelakon, dan 1,200 kru. Jom layan:

Buat masa ini, tarikh mula tayangan musim kedua The Witcher masih lagi belum diumumkan.


Ubisoft Merancang Untuk Tidak Lagi Bawakan DLC Berbayar Dalam Game Mereka Akan Datang

Sesuatu yang berguna mereka telah belajar daripada DLC-DLC percuma yang dibawakan ke dalam Rainbow Six Siege.

Bercakap kepada GamesIndustry, naib presiden live operations Ubisoft, Anne Blondel-Jouin berkata bahawa Ubisoft tidak akan lagi menjual DLC yang para gamers perlu untuk menikmati sepenuhnya game mereka.
Beliau mengatakan bahawa Ubisoft kini merancang untuk menyokong game mereka dalam jangka masa 5 hingga 10 tahun, dan untuk memastikan para pemain sentiasa berminat, syarikat mereka harus lebih teliti dalam menampilkan DLC-DLC berbayar ini.
Ubisoft telah menampakkan kejayaan daripada perancangan mereka dalam membawakan map-map dan operator yang percuma dalam Rainbow Six Siege. Game tersebut menawarkan pelbagai items yang hanya bersifat kosmetik, di mana ia sama sekali tidak mempengaruhi gameplay dan semua pemain dapat merasai pengalaman game sepenuhnya secara sama rata.
“Ia tidak akan berjaya jika ia mewajibkan pemain (untuk membeli DLC tersebut). Tiada lagi DLC yang kamu harus beli bagi menikmati pengalaman penuh game itu. Kamu sudah memiliki game itu, dan jika ingin mengembangkannya – bergantung kepada cara kamu ingin menikmati game itu – kamu bebas untuk membelinya, ataupun tidak,” tambah Blondel-Jouin lagi.

Strategi yang digunakan oleh Rainbow Six Siege ini turut digunakan dalam Titanfall 2 – di mana Respawn Entertainment menjanjikan akan menawarkan DLC percuma buat pemain, dan DLC pertamanya sudahpun diumumkan. Lihatlah reaksi positif daripada komuniti yang diterima melalui kedua-dua game ini.
Jangan dilupa, sebuah lagi game yang sehingga kini masih lagi menjadi fenomena, Grand Theft Auto V yang sentiasa menawarkan pelbagai DLC yang menarik. Walaupun sudah dilancarkan lebih dari 3 tahun, multiplayer online-nya tetap mengumpulkan jumlah pemain yang cukup ramai.


PlayStation Hong Kong Tidak Sengaja Umumkan Bundle PUBG Bersama 12-Bulan Langganan PlayStation Plus

Semakin dekat kita kepada Disember, semakin banyak bukti yang mengarah kepada pelancaran PlayerUnknown’s Battlegrounds (PUBG) di PS4 pada bulan hadapan.

Terbaru, laman web rasmi PlayStation Hong Kong secara tidak sengaja telah menaikkan info tentang satu bundle PUBG yang didatangkan bersama 12-bulan langgan PlayStation Plus.
Semestinya laman info itu kini telah dipadamkan, walau bagaimanapun seorang forumer di ResetEra telah berjaya dapatkan pautan dan ambil screenshot info tersebut. Melalui apa yang dapat kita lihat, promosi ini akan dilancarkan ke PS Store bermula 14 November dan berakhir pada 6 Disember ini. Seperti biasa, rantau Hong Kong ini turut termasuk sama untuk negara Malaysia, Indonesia, Singapura, Taiwan dan Thailand.

Menurut Gematsu, bundle ini turut menghadiahkan pemain dengan “Yukata” (pakaian tradisional Jepun). Apabila membelinya, pemain akan diberikan kod untuk menebus game ini melalui emel.
Setakat ini, kita tidak dapat kepastian sama ada game ini mula akan dilancarkan ke PS4 pada 14 November ini, atau tempoh waktu tersebut hanya promosi untuk mendapatkan bundle ini. Hal ini kerana ramai menjangkakan yang ia hanya akan dilancarkan ke platform Sony itu pada bulan Disember.


Rocket League: Quick Chat Kini Ditambah Dengan 27 Kata-Kata Baru!

Akan datang, lebih banyak kata-kata yang boleh pemain “spam” menggunakan Quick Chat!

Bermain dalam tempo yang laju, lebih-lebih bermain di console, amat penting untuk menggunakan Quick Chat sebagai cara berkomunikasi dengan rakan sepasukan lain (atau mungkin untuk mengejek pasukan lawan haha!).
Pada asalnya, Rocket League hanya menyediakan 16 kata-kata dalam Quick Chat – seperti “nice shot”, “what a save”, dan “what a pass”. Melalui update yang bakal tiba pada bulan Jun nanti, 27 kata-kata baru akan ditambah!
Berikut adalah kata-kata baru yang boleh pemain gunakan semasa in-game:

All yours.
Calculated.
Go for it!
Great Clear!
Holy cow!
In position.
Incoming!
My bad…
My fault.
Need Boost!
Nice Block!
Nice one!
No Way!
Okay.
Oops!
Savage!
Siiiick!
What a play!
Whew.

Berikut pula adalah kata-kata baru yang boleh digunakan selepas habis perlawanan:

Everybody dance!
gg
Nice moves.
One. More. Game.
Rematch!
That was fun!
Well played.
What a Game!

Para pemain boleh meng-customize kata-kata ini mengikut pilihan masing-masing di bahagian Option. Pilih mana-mana pilihan perkataan untuk setiap D-Pad. Memang menarik!
JomBaca: Suka Duka DLC: Rocket League Hoops – Menaikkan Keseronokan Ke Satu Tahap Lagi!


Perdana Menteri Ucap Tahniah Kepada Pasukan FIFA Pro Clubs VPG Malaysia

Perdana Menteri, Tan Sri Muhyiddin Yassin telah mengucapkan tahniah kepada pasukan FIFA Pro Clubs VPG Malaysia yang menjuarai Virtual Pro Gaming (VPG) Asian Cup 2020 yang berlangsung awal bulan ini.
Beliau menyampaikan ucapan tahniah itu ketika berucap semasa majlis Pelancaran Hari Belia Negara 2020 yang dirasmikan olehnya semalam.
“Bercakap mengenai esports, saya ingin mengambil kesempatan ini untuk mengucapkan jutaan tahniah kepada pasukan VPG Malaysia FIFA Pro Clubs yang telah mengharumkan nama negara dengan menjuarai kejohanan VPG Piala Asia baru-baru ini dan melayakkan mereka ke kejohanan VPG Piala Dunia pada tahun hadapan,” ujar beliau. “Tahniah dan syabas saya ucapkan.”

Dalam perlawanan final yang berlangsung kira-kira dua minggu lalu, VPG Malaysia berjaya mendudukkan Emiriyah Arab Bersatu (UAE) di final dengan aggregat 2-0.
Dalam perlawanan timbal balik pertama, Malaysia menembusi gawang UAE melalui dua jaringan daripada Muhammad Imran Burhanudeen (Imran Deen) dan Muhammad Zaqwan Saidan (zqwan). Dalam timbal balik kedua, perlawanan kekal 0-0.

Liga FIFA Pro Clubs VPG Dilarang MFL Untuk Bersiaran Langsung Di RTM – Ini Apa Yang Berlaku [KEMASKINI]


Deep Rock Galactic – Melombong & Menembak Secara Co-Op Dalam Game Ala Minecraft Tapi Di Angkasa Lepas!

Ghost Ship Games akhirnya umumkan projek mereka untuk Xbox One X!

Diumumkan untuk Early Access di Steam pada tahun ini, Deep Rock Galactic telah diumumkan untuk Xbox One X sebentar tadi. Game ini dengan seni visual dan tema perlombongannya kerap dikaitkan dengan Minecraft tapi di angkasa lepas.

Dalam game ini, korang akan mengawal anggota pelombong elit yang perlu bertempur, melombong dan meneroka sistem gua bawah tanah untuk mencari galian berharga dan kembali dengan selamat.
Pelombong elit ini dipanggil Dwarves dan setiap satu daripada class Dwarf ini mempunyai skill dan senjata spesifik kepada setiap kelas. Perlombongan dan pertempuran akan berlaku di lokasi-lokasi gua gunung berapi dan gua ais.
Deep Rock Galactic akan menampilkan co-op multiplayer 4 orang, dan akan menampilkan sistem gua yang dijana secara procedural!


Skin Joker dan Harley Quinn Diumumkan Bagi PUBG!

PlayerUnknown’s Battlegrounds dan DC bekerjasama bagi menghasilkan skin Joker dan Harley Quinn dalam game battle-royale tersebut.

Hidupkan kisah cinta terlarang agung korang dalam PUBG dengan skin Joker dan Harley Quinn dari filem Suicide Squad.

Skin ini akan hadir dalam masa terdekat di masa hadapan. Korang boleh tengok skin-skin ini dalam video di atas.


The Ascent: Boleh Beli or Boleh Blah!?

Dalam dua jam pertama, The Ascent sentiasa memberikan banyak kejutan yang positif.
Dibangunkan hanya dengan 12 orang pembangun, The Ascent merupakan sebuah game indie yang grafiknya sungguh sedap mata memandang, menyajikan gameplay co-op yang amat menghiburkan, elemen RPG yang menyeronokkan dan beberapa fungsi lain yang memberikan nilai tambah kepada game ini.
Namun, setelah melepasi 10 jam permainan, penulis merasakan sedikit sukar untuk meneruskannya, dan kekuatan-kekuatan yang dimiliki The Ascent kelihatan semakin kurang menyerlah.
Jom ikuti ulasan ini — The Ascent: Boleh Beli or Boleh Blah!?
Game Apa Ini?

The Ascent merupakan sebuah game shooter isometrik (top-down view) yang mengetengahkan elemen RPG, menggunakan tema dan latar belakang cyberpunk.
Game yang dibangunkan Neon Giant ini telah dilancarkan untuk PC, Xbox One, dan Xbox Series pada 29 Julai 2021, dan setelah 10 bulan eksklusif konsol di Xbox, The Ascent telah dilancarkan pula untuk PS4 dan PS5 pada 24 Mac 2022.
Penulis menulis review ini dengan bermain The Ascent di PS5.
Yang Terbaik

Bagi yang pernah bermain Helldivers atau Alienation, tentunya gameplay yang dibawakan The Ascent adalah tidak asing. Malah, penulis boleh katakan yang terlalu banyak persamaan gameplay yang ditampilkan The Ascent apabila dibandingkan dengan Helldivers dan Alienation.
Dari segi gameplay menembaknya, penulis merasakan The Ascent merupakan antara game shooter isometrik yang terbaik pernah dimainkan. Gameplaynya cukup mudah untuk difahami dan dimahirkan.
Sesetengah pemain mungkin akan merasakan lagi rumit untuk dimahirkan dalam sesebuah game, maka lebih puas apabila ia sudah berjaya dimahirkan. Ya, itu mungkin ada benarnya, tapi dalam kes The Ascent ini, gameplay yang ringkas sahaja sudah cukup untuk membuatkan ia amat menghiburkan.
Salah satu mekanisme menembak yang penulis gemar dalam The Ascent adalah kita boleh bersembunyi dan tunduk (take cover) di belakang kotak-kotak atau dinding, dan kemudian boleh menembak dari situ. Melalui cara ini, kita akan dapat menembak musuh dengan mudah tanpa mereka mampu memberi sebarang kecederaan kepada kita. Kalau third-person shooter, ini tentunya perkara biasa, tapi untuk game shooter isomerik, ia agak menarik.
Grafik Mengagumkan

Secara jujurnya, grafik yang disajikan The Ascent amat mengejutkan penulis kerana ia sungguh mengagumkan. Penulis pernah main beberapa game shooter isometrik sebelum ini, dan penulis tidak pernah terfikir bagaimana sebuah game yang membawakan pandangan top-down mampu menghidangkan visual secantik ini.
Persekitaran dan atmosfera cyberpunk yang dibentuk dalam game ini terasa sungguh ‘hidup’. Pemain dapat merasa kehidupan masyarakat marhaen yang hidupnya melarat di kawasan sekeliling — berjalan-jalan, berbual-bual, makan minum, melakukan kerja harian — walaupun hanya dari pandangan isometrik.
Grafik mantap The Ascent dikemaskan lagi dengan visual-visual kecil yang cukup teliti dan terperinci. Kita dapat lihat graffiti dan lampu-lampu neon yang sememangnya kelihatan ‘sangat cyberpunk’.
Antara ketelitian kecil yang penulis sukakan dalam game ini adalah apabila aksi tembak-menembak bermula, dan orang awam di sekeliling akan berlari lintang-pukang untuk menyelamatkan diri, sampai ada yang terjatuh tersadung kerana begitu panik. Satu lagi kejutan yang pertama kali penulis nampak dalam game isometrik.
Ketelitian kecil dapat dizahirkan lagi apabila kita bermain dengan Photo Mode. Sebagai sebuah game indie, pembangun ‘tidak perlu’ atau tidak mempunyai ‘tanggungjawab’ pun untuk menampilkan Photo Mode. Tetapi, itulah antara nilai tambah yang ada dalam game ini, walaupun fungsi-fungsi yang ada dalamnya tidaklah sebanyak Photo Mode yang ada dalam game-game AAA, tapi ia sudah memadai.
Permainan kamera yang disajikan dalam The Ascent juga amat menarik. Apabila tiba di sesetengah kawasan atau lorong-lorong yang sempit, game ini akan menukar-nukar sudut kamera. Ada yang kelihatan seperti third-person, kadang-kala nampak seolah-olah game platformer. Seperti yang penulis katakan tadi, game ini sentiasa memberikan kejutan.
Ringkas, Tapi Berat

The Ascent menitikberatkan elemen RPG yang ringkas, tapi akan membuatkan penggemar game RPG terbuai dengan bermacam pilihan yang ada.
Dari bermacam jenis senjata, pelbagai jenis abiliti, sehinggalah kepada variasi armor dan kosmetik serta beberapa side mission yang menarik.
The Ascent bukanlah sebuah game open-world, tetapi penulis boleh sifatkan game ini sebagai mini open-world. Ia membawakan ciri-ciri open-world seperti boleh bereksplorasi ke mana-mana ketika bukan dalam misi, ada fungsi fast travel dalam bentuk pengangkutan kereta api, berjalan-jalan dari satu kedai ke kedai lain untuk membeli/menaik taraf senjata dan perlu pergi satu tempat spesifik untuk mendapatkan side mission — tapi semua ini dalam skala yang kecil, tidaklah sebesar dalam kebanyakan game open-world sebenar.
Selain itu, The Ascent memperkenalkan satu mekanisme yang penulis amat suka kerana ia telah menyelesaikan satu dilema yang sering dialami ketika bermain game RPG. Pernah tak korang alami satu situasi di mana kalau pakai armor A akan memberikan abiliti yang lebih tinggi, tapi armor B lebih cantik — sukar nak buat pilihan.
The Ascent telah menyelesaikan dilema ini dengan memberikan kita kebebasan. Kita boleh pilih satu armor ini dan kuncikannya menjadi pakaian kita. Kita kuncikan armor tersebut bukan kerana ia memberikan statistik abiliti yang lebih tinggi, tapi sebagai ‘penampilan pakaian’ kita sahaja.
Kemudian, kita dibenarikan untuk memilih armor lain, yang tugasnya untuk menggunakan abilitinya. Jadi, kita akan membentuk satu karakter yang mempunyai abiliti yang hebat, dalam masa sama, kelihatan secara kosmetiknya lebih cantik seperti yang kita mahukan.
Kekuatan Sebenar

Kekuatan sebenar The Ascent adalah gameplay co-op. Walaupun game ini boleh dimainkan secara solo single-player, ia jauh lebih menyeronokkan apabila bermain bersama beberapa pemain lain.
Seperti kebanyakan game shooter isometrik lain, bermain co-op sememangnya membangkitkan suasana yang cukup huru-hara dan penuh dengan babak melucukan.
Gameplay asas The Ascent memanglah mudah. Peluru yang disediakan untuk senjata primary dan secondary adalah tiada had (unlimited), maka spam-lah sesuka hati menembak musuh tanpa perlu memikirkan peluru akan habis. Bahkan, menambah nyawa senang, dan apabila mati, checkpoint juga tidak jauh. Memang sesuai dimainkan secara santai.
Tapi, apabila masuknya rakan co-op, gameplay yang senang itu boleh bertukar menjadi sukar disebabkan kehuru-haraan yang ditambah apabila pemain juga bertambah. Perkara paling sukar (tapi seronok!) untuk dilakukan ketika bermain co-op adalah untuk mengkoordinasikan posisi dan gerakan karakter yang dikawal ketika sedang rancak menembak musuh kerana game shooter isometrik seperti ini hanya memaparkan skrin atau pandangan kamera yang sama untuk semua pemain.
Local & Online Co-op

Bercakap soal co-op, game ini menawarkan kandungan co-op yang layak dipuji, tapi ada beberapa kekurangan yang boleh ditambahbaik.
Kelebihannya adalah The Ascent menawarkan kedua-dua local (couch) co-op dan juga online co-op. Kita diberi pilihan untuk menyambung saved game kita secara solo, local co-op atau online co-op pada bila-bila masa.
Namun kekurangannya adalah kita tidak boleh menggabungkan local dan online co-op dalam satu sesi yang sama seperti yang boleh dilakukan dalam, misalnya, Overcooked 2 dan Rocket League. Kita hanya dibenarkan bermain co-op sama ada dalam local sepenuhnya, atau online sepenuhnya.
Di samping itu, The Ascent akan menjadi game co-op yang lebih baik sekiranya ia mempunyai online matchmaking untuk menyertai pemain-pemain lain (yang tak dikenali), atau membuka game kita untuk disertai mereka. Maksudnya, sekiranya kita tidak mempunyai rakan co-op, sama ada local atau online, kita tidak akan dapat menikmati kandungan co-op bersama pemain random.
Momentum Menurun

Seperti yang disebutkan tadi, dalam tempoh dua jam pertama, game ini menyajikan bermacam kejutan positif yang penulis tidak pernah sangkakan. Apabila dua jam pertama ini telah memberikan satu tanggapan yang baik, maka harapan penulis terus melonjak tinggi.
Namun, semakin lama bermain, game ini telah menurunkan rentak, momentum atau pacing keseluruhan game ini. Apabila sudah melihat pelbagai perkara yang menakjubkan dalam beberapa jam awal, maka penulis mengharapkan agar The Ascent akan terus memberikan kejutan lagi, dalam erti kata lain penulis terus mahukan sesuatu yang lebih luar biasa.
Walau bagaimanapun, penulis tersilap. Harapan penulis merosot. Segala kelebihan yang disajikan The Ascent dalam jam-jam seterusnya kelihatan kurang menyengat.
Jenis-jenis musuh, kepelbagaian misi, dan lokasi-lokasi yang dibawa pergi nampaknya telah diulang-ulang. Penulis mula merasa sedikit bosan dan agak berat hati untuk menghabiskan terus game ini.
Bukanlah bermakna secara tiba-tiba game ini menjadi teruk. Tidak. Bukan begitu. The Ascent tetap terus menambah senjata, armor, kosmetik, misi dan lain-lain apabila semakin jauh kita bermain. Namun sedikit kekecewaan timbul mungkin disebabkan di awal permainan penulis sudah teramat kagum dengan game ini, penulis terasa seperti game ini akan memberikan banyak perkara yang luar jangkaan sehingga terlupa yang The Ascent hanyalah game shooter isometrik bertaraf indie dan bukannya game AAA.
Keputusan – BOLEH BELI or BOLEH BLAH!?

Bagi korang yang mencari sebuah game shooter isometrik yang bagus, tentunya The Ascent adalah BOLEH BELI kerana penulis berani katakan yang game indie ini antara yang terbaik ada di pasaran sekarang. Gameplaynya mudah difahami dan ringkas, serta objektif keseronokkanya sebagai sebuah game shooter isomerik telah tercapai.
Namun, sekiranya korang mencari sebuah game yang mempunyai naratif penceritaan yang kuat dan mampu memberi kesan mendalam, The Ascent tentunya BOLEH BLAH. The Ascent bukanlah sebuah game AAA yang berat untuk dihadam, tetapi lebih kepada sebuah game ringan dan santai untuk dinikmati secara co-op.
+ Dunia cyberpunk lawa, terperinci+ Gameplay mudah, santai+ Elemen RPG yang baik+ Pilihan antara armor & kosmetik+ Local & online co-op yang seronok+ Kehadiran Photo Mode
– Tak boleh gabung local & online co-op– Tiada online matchmaking– Momentum menurun


Nepal Sertai China & Sebahagian India Mengharamkan PUBG!

Benda boleh haramkan, buat apa bawak bincang?

PlayerUnknown’s BattleGrounds (PUBG) telah diharamkan di Nepal menurut laporan Kathmandu Post.
Tindakan ini diambil selepas Bahagian Jenayah Metropolitan Nepal memfailkan tuntutan di Mahkamah Daerah Kathmandu. Kemudiannya, Pihak Berkuasa Telekomunikasi Nepal telah memanggil kesemua ISP dan pembekal perkhidmatan mobile untuk menyekat akses ke game tersebut!

“Kami menerima sejumlah aduan daripada ibu bapa, sekolah dan persatuan sekolah berkenaan kesan game tersebut terhadap kanak-kanak,” ujar Dhiraj Pratap Singh, ketua Bahagian Jenayah Metropolitan Nepal kepada Kathmandu Post. “Kami juga telah berbincang dengan beberpa pakar psikiatri sebelum memfailkan tuntutan dan meminta kebenaran Mahkamah Daerah Kathmandu seelum mengharamkan game tersebut.”

Singh berkata, tindakan tersebut diambil atas nasihat pakar-pakar psikiatri. “Ibu bapa dan sekolah mengadu bahawa prestasi pelajaran anak mereka semakin merosot, dan mereka semakin berkelakuan ganas. Pakar-pakar psikiatri berkata keganasan di dalam video game boleh menjadikan manusia ganas di dunia sebenar.”
Ini menjadikan Nepal negara ketiga terlibat dalam mengharamkan akses ke video game battle-royale tersebut selepas China dan beberapa bahagian di India. Dalam kes Nepal, ianya dilihat lebih mengancam sehingga sesiapa yang didapati bermain PUBG, boleh ditangkap!
Wow, memang keras Nepal bagi. Korang rasa macam mana?


Fall Guys: Korang Takkan Percaya Macam Mana Pemain Ini Menang Pusingan Final

Kalau diikutkan, kawalan dalam Fall Guys adalah sangat ringkas. Hanya ada butang jalan, lompat, tunduk dan pegang.
Walau bagaimanapun, di kala game ini sedang dimainkan jutaan pemain, semakin banyak cara dan strategi kita temui yang diilhamkan untuk mereka memenangi Crown walaupun game ini hanya menampilkan kawalan yang ringkas. Antaranya seperti satu taktik ini dalam pusingan Final yang baru saja ditambah, iaitu Jump Showdown.
Bekas Presiden SIE Worldwide Studios, Shuhei Yoshida telah memuatnaik video di Twitter yang berkongsikan momen beliau memenangi Jump Showdown. Kemudian ada satu pengguna Twiiter membalas tweet tersebut dengan memuatnaik satu taktik untuk memenangai Jump Showdown yang kita mungkin tidak pernah terfikir pun sebenarnya boleh dilakukan.
Pemain ini telah berpaut di hujung platform, meletakkan badannya tergantung di bahagian sisi bawah, sekaligus membuatkan karakter beliau tidak akan tersentuh langsung dengan halangan berputar di atas platform tersebut. Mungkin sukar untuk dibayangkan, jadi korang tonton sendiri aksi ini di bawah.

 pic.twitter.com/3C4xJ13xJ6— ねねまど (@nenemado) August 17, 2020

Ada perbincangan juga tercetus daripada video ini. Apakah ini merupakan satu taktik yang tidak adil, atau sebenarnya satu cara yang bijak? Apa pandangan korang?
Fall Guys kini boleh dimainkan di PC dan PS4.

Fall Guys: Ultimate Knockout: Boleh Beli or Boleh Blah!?


Ini Adalah Mia Stellberg, Ahli Psikologi eSports Yang Membawa Pasukan Counter Strike Ini Ke Puncak Kejayaan

Sama seperti mana-mana sukan tradisional yang lain, esports bukan sahaja memerlukan skil-skil teknikal sama ada secara individu atau berpasukan yang mantap, malah kekuatan mental juga memainkan peranan yang cukup penting.

Melangkahkan kaki pentas esports, terutamanya dalam peringkat antarabangsa, tanpa memiliki mental yang kental adalah umpama masuk ke kandang harimau. Anda pasti akan dibaham sehingga licin oleh gergasi-gergasi esports yang semestinya mempunyai keyakinan yang jauh lebih tinggi daripada anda.
Begitulah apa yang pernah terjadi kepada pasukan esports Counter Strike: Global Offensive (CSGO) dari Denmark, iaitu Astralis. Mereka bukanlah tidak mempunyai skil-skil teknikal yang mengagumkan, tetapi apabila pertandingan kian memasuki tahap yang lebih tegang, mental mereka mula goyah.
Di kejohanan-kejohanan besar, mereka sering terkandas tanpa sempat melayakkan diri ke peringkat akhir. Antaranya, di ESL One Cologne 2016, mereka menduduki tempat ke 5-8, manakala di MLG Major Championship: Columbus, mereka kecundang di peringkat separuh akhir (kedudukan ke 3-4).
Maka, pasukan ini mula mencari jalan penyelesaian kepada sumpahan mereka ini – dengan membawa ahli psikologi dari Finland, Mia Stellberg ke dalam pasukan mereka.

“Pertama sekali, kami mula membentuk semangat pasukan. Kemudian saya fokuskan kepada kerja-kerja individu bersama mereka kerana setiap daripada mereka mempunyai kekuatan dan kelemahan sebagai pemain,” kata Stellberg dalam satu dokumentari pendek terbitan Marshable.
“Ia sentiasa tentang hari demi hari. Kamu perlu lihat mereka ini berkembang, dan mereka perlu menyesuaikan diri dengan itu. Jadi, setiap hari adalah berbeza.”
“Saya pertimbangkan untuk mereka ini sentiasa aktif. Bermakna, mereka ada gaya hidup sendiri, mereka berlari, pergi ke gim, makan bersama, ya, ia sangat penting – untuk mereka cergas.”
Apa kesannya kepada pasukan Astralis selepas mengambil Mia Stellberg sebagai ahli psikologi mereka? Mereka layak ke peringkat akhir kejohanan besar buat kali pertama! Apa terjadi di perlawanan akhir ELEAGUE Major 2017 itu? Mereka bergelar JUARA!
Astralis, juara ELEAGUE Major 2017.
Perlawanan tersebut, Astralis telah berjaya menewaskan sebuah pasukan yang bukan calang-calang, iaitu Virtus.pro – dengan keputusan 2-1.
Mengulas tentang esports, Stellberg berkata, “secara umum, esports adalah sangat dramatik, ia tegang, sukan yang memberikan tekanan, dan tidak boleh hilang fokus walaupun satu saat.”
“Saya berikan penghormatan yang tinggi kepada semua atlet esports.”

Kata ketua pasukan Astralis, “saya masih ingat kita mengadakan perbincangan di pejabat dengan ahli psikologi sukan kami. Katanya, dalam beberapa bulan, kamu akan menjadi pasukan terbaik di dunia – dan kebanyakan dari kami seperti tidak yakin dengan kata-katanya disebabkan tahap kami sekarang.”
“Kini kami telah mencapainya. Dan apa yang penting sekarang adalah kami mahu kekal di sini, sesuatu yang sangat sukar, jadi kami akan terus berjuang, teruskan memperbaiki diri dan berharap tahun ini akan menjadi milik kami.”
Tambah Stellberg pula, “Kini mereka adalah pasukan nombor satu dunia. Ia mudah untuk pergi ke posisi itu, tetapi ia lebih sukar untuk mengekalkannya, dan tugas saya sebenarnya bermula di sini.”


2 Pasangan PES Terbaik Negara Sudah Dipilih – Malaysia Bersedia Untuk Gegarkan Asia!

Pasukan PES Malaysia sudah bersedia untuk menggegarkan Asia di Bangkok, Thailand nanti!
Selepas mengadakan 4 lokasi pusingan kelayakan di seluruh negara, Grand Finals PES 2018 2v2 Tournament peringkat Malaysia telah diadakan di Nagaming pada hari ini.
Tahniah dan syabas kami ucapkan kepada Degasa CF (Feezness & Checkamin) dan Double Agent (Norameen & Amat) kerana dinobatkan sebagai dua pasangan PES terbaik negara – yang mana kedua-dua pasangan ini akan mewakili dan membawa nama Malaysia ke peringkat Asia yang bakal diadakan di Bangkok, Thailand pada 21 Januari 2018. Kedua-dua pasangan negara ini akan diterbangkan ke sana, ditaja sepenuhnya segala tiket penerbangan dan tempat penginapan oleh Konami.

Setelah seharian melalui perlawanan di peringkat kumpulan dan pusingan kalah mati, akhirnya tibalah kepada dua perlawanan kemuncak di peringkat separuh akhir – yang mana 2 pemenang daripada peringkat ini akan layak secara automatik ke peringkat Asia.
Degasa CF telah berjaya mengejutkan pasukan pilihan utama dalam pertandingan ini, Nest A, selepas menang tipis dengan keputusan 4-5 yang penuh mendebarkan. Di satu lagi perlawanan separuh akhir, Double Agent berjaya mengekang kemaraan pasukan yang mendapat perhatian dalam Grand Finals ini, iaitu Lone Ranger, kerana satu-satunya pasangan yang menggunakan Liverpool, dalam masa semua pasangan lain menggunakan FC Barcelona.
Sekiranya korang tertanya mengapa hanya Liverpool dan Barcelona digunakan dalam pertandingan ini, sini ada jawapannya.
Di perlawanan akhir, yang mana kedua-dua finalis telah layak ke peringkat Asia, Double Agent telah membuktikan bahawa mereka adalah yang terbaik daripada yang terbaik dengan menumbangkan Degasa CF, 3-1.

Di perlawanan penentuan tempat ketiga/keempat, Nest A telah menundukkan Lone Ranger juga dengan keputusan 3-1.
Korang boleh buka link ini untuk lihat semua keputusan yang telah dicatat untuk Grands Finals pada hari ini. Korang boleh tonton juga beberapa perlawanan terpilih pada hari ini melalui livestream di sini. Nak tengok pula momen-momen menarik yang riuh-rendah dalam bentuk gambar, korang boleh buka Facebook Album ini.
Sekali lagi, kami ucapkan tahniah dan semoga berjaya kepada Degasa CF dan Double Agent di Bangkok, Thailand nanti. JomGaming mendoakan agar ada berita gembira yang dibawa dari negara Gajah Putih itu sebaik sahaja pulang ke tanah air kelak! Malaysia Boleh!

PES League 2v2 Tournament Asia Finals yang bakal diadakan pada Januari kelak adalah kejohanan berprestij yang dianjurkan oleh Konami di peringkat tertinggi Asia. Ia akan membawakan 16 pasangan (32 pemain) dari 8 negara – iaitu dari Jepun, Korea Selatan, Hong Kong, Thailand, Singapura, Indonesia, Vietnam dan Malaysia. Baca lagi tentang kejohanan ini di sini.


Apex Legends Kini Dalam Perancangan Untuk Dibawa Ke Platform Mobile, Umum EA

Kalau bercakap tentang game yang paling menjadi bualan setakat ini untuk tahun 2019, pastinya Apex Legends tersenarai sebagai salah satu daripadanya. Di sebalik hanya dilancarkan di tiga platform, iaitu PC, PS4 dan Xbox One, ia mampu menarik bilangan pemain yang cukup ramai.

Terbaru, dalam laporan kewangan suku keempat EA, syarikat itu telah mendedahkan sesuatu yang mungkin akan menggembirakan ramai gamer di luar sana.
EA memberitahu bahawa mereka kini sedang dalam “perundingan lanjut” untuk membawakan Apex Legends ke platform mobile serta melancarkannya ke China dan Korea.
Walaupun hanya menyebutkan tentang dua negara itu, seperti kebanyakan game lain, contohnya Call of Duty Mobile, ia akan dilancarkan terlebih dahulu di negara tersebut, sebelum ia dikeluarkan ke seluruh dunia.
Di samping itu, EA turut mengumumkan bahawa Apex Legends kini merupakan game baru terbitan mereka yang paling pantas berkembang dalam sejarah, yang mana game ini berjaya mengumpulkan 50 juta pemain kira-kira dua bulan lalu.

Apex Legends kini boleh dimainkan secara percuma di PC, PS4 dan Xbox One.
Sumber: DualShockers


FIFA Mula Bersuara, Bidas Amalan EA Yang Memonopoli Dalam Game Bola Sepak

Drama antara Persekutuan Persatuan Bola Sepak Antarabangsa (FIFA) dengan Electronic Arts (EA) nampaknya semakin hangat.
Setelah EA mendedahkan yang mereka sedang mempertimbangkan untuk menggunakan judul baharu untuk francais game bola sepak mereka, serta kemunculan khabar angin yang mengatakan FIFA meminta lebih RM10 billion untuk perjanjian selama 10 tahun seterusnya, FIFA telah mengeluarkan satu kenyataan yang boleh dikatakan bersifat agak pasif-agresif.
Dalam kenyataan ini, FIFA tidak menyebutkan EA secara spesifik, namun semua pastinya tahu kenyataan ini adalah untuk membidas segala dakwaan buruk yang dilontarkan kepada badan itu sejak seminggu dua ini.
Secara amnya, kenyataan ini berkongsikan apakah gambaran perancangan masa depan mereka dalam dunia gaming dan esports.
FIFA menegaskan yang mereka akan menggunakan kedudukan komersial baharu dalam gaming dan esports bagi memastikan ia diletakkan di tempat terbaik untuk membuat keputusan yang memanfaatkan kesemua pemegang taruh bola sepak.
“FIFA berharap dan teruja tentang masa depan dalam gaming dan esports untuk bola sepak, dan ia sangat jelas bahawa ia perlu menjadi satu ruang yang diisi oleh lebih daripada satu pihak yang mengawal semua hak,” tulis kenyataan itu.
Kenyataan “lebih daripada satu pihak yang mengawal semua hak” itu cukup jelas membidas amalan monopoli yang diamalkan oleh EA sejak sekian lama dalam gelanggang game bola sepak.
Seperti yang kita saksikan selama ini, perang lesen antara game bola sepak keluaran EA dan Konami amatlah rancak. Dan sering kali Konami tewas dalam pertempuran ini kerana EA sentiasa mempunyai lesen penggunaan nama game ‘FIFA’, menjadikan ramai beranggapan bahawa francais game bola sepak keluaran EA Sports seolah-olah ‘game rasmi’ untuk bola sepak.
Menarik untuk kita saksikan juga apakah sebenarnya perancangan FIFA dalam menyediakan ekosistem gaming dan esports yang diberikan peluang kepada lebih daripada satu pihak atau syarikat pembangun game.
Sebelum ini, terdapat laporan yang mengatakan EA telah memfailkan permohonan terhadap tanda dagang ‘EA Sports FC’, dan ramai berspekulasi itu mungkin judul baharu untuk game bola sepak keluaran mereka kelak.


Ejen Ali Umumkan Agents’ Arena – Game MOBA Pertama Buatan Malaysia! Daftar Sekarang!

Dah tengok Ejen Ali The Movie lebih daripada tiga kali di pawagam? Tak sabar menantikan siri Ejen Ali musim ketiga? Kita isi dengan game ini dulu!
Francais Ejen Ali bakal melebarkan sayapnya dengan melancarkan video game rasminya sendiri. Wau Animation telah mengumumkan Ejen Ali: Agents’ Arena, sebuah game MOBA berdasarkan siri tv kegemaran ramai itu — sekaligus menjadikan ia merupakan game bergenre MOBA (multiplayer online battle arena) pertama buatan Malaysia.
Dalam kenyataan yang dikeluarkan, Wau menjemput para pemain untuk menjalani sesi percubaan beta. Daftarkan emel korang di pautan ini dan tunggu sebarang panggilan daripada pihak mereka.
Tiada sebarang butiran tambahan seperti di platform manakah akan dilancarkan game ini, namun pastinya akan dikeluarkan untuk peranti mobile.
Ini semestinya satu berita yang sangat mengujakan. Sebagai peminat tegar Ejen Ali, kami yakin yang francais ini mampu menjadi sebuah game yang menarik, terutamanya dalam genre MOBA, memandangkan setiap Ejen yang ada dalam siri ini mempunyai abiliti mereka sendiri yang unik.
Lebih-lebih lagi, dalam episod 2 musim 2, ia memaparkan latihan para Ejen di Akademi yang bertujuan untuk menggilap sifat kerjasama antara Ejen — yang mana kalau diolah serba sedikit, boleh diadaptasi menjadi sebuah video game.
Korang boleh tonton episod tersebut di bawah:


Rocket League Akan Bertukar Menjadi ‘Free-To-Play’ Untuk Semua Platform Pada Tahun Ini

Sesuatu yang diramal sejak sekian lama kini diumumkan secara rasmi. Psyonix telah mengumumkan bahawa game bola-sepak-kereta, Rocket League akan bertukar menjadi sebuah game free-to-play pada tahun ini.
Sejak pertama kali dilancarkan pada 2015, membina satu komuniti yang begitu mantap, bermacam DLC dikeluarkan, Rocket League kini bersedia untuk menjadi sebuah game yang percuma untuk semua pemain nikmati. Pertukaran model ini akan dilancarkan sekitar musim panas 2020 (Jun-September).
Dalam kenyataan yang dikeluarkan, Psyonix menegaskan yang gameplay asas di gelanggang Rocket League tidak akan berubah, namun menu utamanya akan mengalami perubahan bagi memudahkan untuk meneroka dalam game ini.
Paling penting, mereka mengumumkan cross-progression antara semua platform. Bermakna, korang boleh bermain dan menyambung di mana-mana PC, PS4 Xbox One atau Switch dengan progression yang sama. Ini pastinya satu penambahan yang dinantikan kerana Rocket League sudahpun lama membawakan fungsi cross-play sebelum ini.
Mereka juga mengumumkan yang pada hari ia menjadi free-to-play, Rocket League akan turut dilancarkan ke platform baharu, iaitu Epic Games Store. Semestinya, pemain di Epic Games Store akan turut boleh cross-play antara semua platform, termasuklah dengan pemain di Steam.
Pelancaran ke EGS ini pastinya sesuatu yang tidak mengejutkan memandangkan Psyonix telah dibeli oleh Epic Games pada Mei 2019.
Kepada pemain yang telah membeli Rocket League sebelum ini, jangan bimbang kerana Psyonix akan memberikan pelbagai ganjaran seperti berikut:
Dapat secara percuma semua DLC yang pernah dilancarkan sebelum ia menjadi free-to-playJudul “Est. 20XX” yang mempamerkan tahun pertama kali pemain tersebut bermain Rocket LeagueLebih 200 item Common dinaiktaraf ke kualiti “Legacy”Golden Cosmos BoostDieci-Oro WheelsHuntress Player Banner
Mereka akan berkongsikan lebih lanjut tentang semua butiran yang diumumkan ini dalam masa terdekat.

📣📣📣 Announcement time: Rocket League is going free to play later this summer. Check out the details in our latest blog, and get ready for lots of news throughout the next few weeks!https://t.co/h1hqtWY9kp pic.twitter.com/HQsc7f7kVL— Rocket League (@RocketLeague) July 21, 2020


The Last Guardian: Director Fumito Ueda Berkongsi Cerita Mengenai Suka Duka Menghasilkan Game Ini!

IGN, menerusi siri IGN First mereka, telah berkongsi temuramah mereka dengan director The Last Guardian. Jom baca apa perkara yang perlu dilalui beliau!

Masa Development
Menurut Fumito Ueda-san, sudah lebih 10 tahun masa berlalu sejak game terakhir daripada beliau dan pasukan beliau dikeluarkan. Namun sepanjang 10 tahun ini, mereka bukanlah sentiasa aktif menghasilkan game ini. Selepas Shadow of the Collosus dikeluarkan di pelantar PlayStation 2, mereka mengambil masa untuk mula menghasilkan The Last Guardian. Sedari hari itu, mereka tidaklah sentiasa aktif menghasilkan game ini. Terdapat beberapa perubahan yang perlu dilakukan disebabkan perubahan platform (daripada PlayStation 3 ke PlayStation 4), dan perubahan di dalam fokus utama studio mereka.

Disebabkan mereka tidaklah sentiasa aktif, agak sukar bagi Ueda-san untuk memberitahu masa sebenar yang digunakan untuk menghasilkan The Last Guardian. Namun yang pasti, mereka ingatkan mereka boleh menghasilkan The Last Guardian dengan masa yang lebih pendek daripada Ico dan Shadow of Collossus, ataupun mereka sangkakan yang kedua-dua game ini mengambil masa lebih lama untuk dihasilkan daripada sepatutnya. Jadi, daripada hal ini, mereka mahu menghasilkan sesuatu yang hebat di dalam jangka masa yang pendek. Oleh itu, masa development yang sangat lama sebenarnya adalah perkara yang mengejutkan Ueda-san sendiri.

Sepanjang tempoh 10 tahun ini, Ueda-san dan pasukannya telah pun mengeluarkan versi HD Ico dan Shadow of the Colossus, dan ini adalah satu perkara yang bagus untuk mereka. Walaupun kedua-dua game HD ini bukanlah title baru, tetapi disebabkan mereka tidak dapat untuk mengeluarkan The Last Guardian dengan lebih awal, bagi mereka kedua-dua game ini telah sentiasa memberikan mereka motivasi untuk menghasilkan The Last Guardian.
Reka Bentuk Game
Sedari awal konsep reka bentuk The Last Guardian ini dihasilkan sehingga sekarang, Ueda-san tidak pernah lagi menukarnya. Terdapat beberapa perubahan kecil tetapi game yang berkisar mengenai seorang budak lelaki yang sentiasa berpaut pada Trico dan bergerak daripada satu tempat ke tempat yang budak lelaki tersebut tidak dapat pergi dengan sendirinya, masih lagi konsep yang penting dalam game ini. Nadi game ini adalah mengenai perkara-perkara kecil seperti pergerakan kecil budak lelaki tersebut, dan pergerakan yang dinamik dilakukan antara budak lelaki dan Trico, tidak pernah berubah sedari awal game ini dihasilkan.

Peranan genDESIGN dan SIE Japan Studio
Semasa menghasilkan game ini, pasukan Ueda-san telah pun meninggalkan Sony. Walaupun begitu, Studio Ueda-san, genDESIGN, masih tetap bekerjasama dengan Sony Interactive Entertainment (SIE) Japan Studio untuk menghasilkan The Last Guardian.

Ueda-san di dalam temuramah ini berkongsi mengenai peranan yang dimainkan kedua-dua studio gaming ini. genDESIGN bertanggungjawab untuk memastikan hala tuju game ini serta grafik, arts dan animasinya. SIE Japan Studio pula bertanggungjawab untuk mengimplementasikan game ini, jadi mereka berperanan untuk menghasilkan game engine dan mengekalkan game engine ini.

Pada mulanya, Ueda-san agak risau sama ada struktur ini boleh Berjaya atau tidak. Tetapi apabila dikenang kembali, bagi Ueda-san, perkara ini telah berjalan dengan lancar. Apa yang mereka ada sekarang memudahkan Ueda-san untuk bekerja, dan jika di kemudian hari ada peluang untuk melakukan perkara yang sama, Ueda-san mahukan peluang ini sekali lagi.

Peralihan Ke PlayStation 4
Ketika keputusan dibuat untuk The Last Guardian dimainkan di PS4, bagi Ueda-san, ini adalah perkara yang sukar untuk diterima. Tetapi apabila dia melihat pasaran PS3 sendiri yang semakin kecil sekarang, dan dia berpendapat pasaran PS4 adalah lebih besar dan utama, dia rasa  lega dan gembira bahawa The Last Guardian dipindahkan sebagai PS4 eksklusif. Namun, ketika keputusan itu dibuat, Ueda-san berasa sedih dan kecewa, kerana dia mahu keluarkan game ini lebih awal.

Antara perkara-perkara yang menarik berlaku sejak peralihan ke PS4, sudah semestinya kualiti grafik yang lebih hebat, dan perincian yang lebih awesome. Terdapat satu proses yang dinamakan optimization yang perlu dilakukan semasa menghasilkan game ini di PS4.

Untuk Ico, Shadow of Colossus dan The Last Guardian, mereka cuba untuk menghasilkan grafik yang bukanlah ditentukan oleh spesifikasi sesuatu pelantar. Dalam kata lain, mereka cuba untuk tidak memberikan beban terhadap pelantar tersebut ataupun cuba untuk menggunakan sehabis boleh spesifikasi tersebut. Fokus ini tidak pernah berubah sejak peralihan ke PS4, namun dengan peralihan ini, fokus mereka ini boleh dihasilkan dengan lebih cepat.
Peratusan Persiapan Game Ini

Ueda-san tidak dapat memberikan dengan tepat berapakah peratusan game ini sudah siap, tetapi beliau berkata mereka sedang bekerja keras untuk memastikan game ini dikeluarkan sebelum habisnya tahun 2016. Buat masa sekarang, disebabkan mereka sudah menghasilkan game ini buat masa yang sangat lama, progress penghasilan game ini berada di keadaan yang stabil dan mantap. Ueda-san berkata beliau tidak pernah menghasilkan game yang mengambil masa terlalu lama begini. Sebahagian daripada beliau berasa sedih dengan keadaan ini, dan sebahagian daripada beliau mahukan game ini disiapkan sepenuhnya.

Ueda-san dan kesemua staf pekerjanya berharap para gamers di luar sana dapat bermain dan enjoy The Last Guardian. Bagi mereka, jika para gamers dapat menikmati game ini, kesemua masa yang diambil dan segala suka duka yang terjadi demi untuk menghasilkan game ini adalah sesuatu yang sangat bernilai bagi mereka.
Jom Baca: The Last Guardian: Director Fumito Ueda Sahkan Game Masih Akan Keluar Tahun Ini!
Kami di JomGaming sentiasa berdoa dan mengharapkan yang terbaik daripada Ueda-san dan pasukannya. Ico dan Shadow of Colossus adalah dua buah game yang sangat hebat dan meninggalkan kesan yang dalam dan indah kepada kami. Jadi, kami mengucapkan agar Ueda-san dan pasukannya terus sukses dalam menghasilkan The Last Guardian!


Battlefield 2042: DICE Mempertimbang Bawa Masuk Beberapa Ciri Penting Yang Hilang

Selepas menerima kritikan yang begitu keras, sehinggakan kini menjadi antara game paling banyak menerima reviu negatif di Steam, DICE sedang mempertimbang untuk memperkenalkan semula beberapa ciri tradsional dalam Battlefield 2042 yang sebelum ini sentiasa ada dalam siri Battlefield.
Perkara ini didedahkan dalam satu blog post yang amat panjang. Dalam blog post itu, DICE telah memperincikan segala perancangan mereka untuk memperbaiki dan menambahbaik berdasarkan segala maklum balas yang diterima.
DICE merancang untuk mengeluarkan dua atau tiga kemaskini sebelum 2021 menutup tirai. Kemaskini pertama dijadualkan akan dilancarkan pada hari ini, yang mana akan memperbaiki beberapa isu yang dihadapi para pemain, antaranya mekanisme tembakan senjata dan masalah ketika revive.
Kemudian, sekitar awal Disember, kemaskini kedua pula akan dilancarkan. Antara fokus utama dalam kemaskini tersebut kelak adalah lebih kepada keseimbangan gameplay dalam pelbagai aspek.
Walau bagaimanapun, ada beberapa ciri asas klasik yang hilang, tidak akan dibawakan semula dalam masa terdekat kerana mereka masih lagi mempertimbangkan perkara itu dengan berhati-hati. Ciri yang disebut itu adalah scoreboard di akhir pusingan, server browser dan in-game voice chat. Menurut DICE, ia agak sukar untuk dibawakan semua sekali secara serentak.
Ingin tahu apakah sebenarnya masalah yang dialami oleh Battlefield 2042? Boleh baca reviu Boleh Beli or Boleh Blah!? kami.
Dalam reviu itu, kami mengatakan: Battlefield 2042 merupakan sebuah game yang terlalu dilumuri lumpur kotor yang menyembunyikan permata yang tersembunyi di sebaliknya.


FIFA Online 3: Intercampus Tournament: 8 Universiti Bakal Bertarung Merebut Hadiah Terkumpul RM10,000

8 universiti dari seluruh negara bakal menghantar wakil terbaik mereka dalam FIFA Online 3 pada hujung minggu ini.

Garena Malaysia bakal menganjurkan FIFA Online 3: Intercampus Tournament 2016 hujung minggu ini. Ia bakal menemukan 8 universiti yang akan menghantar 4 pemain terbaik mereka dari seluruh negara.
8 universiti tersebut adalah:

Asia Pacific University
Multimedia University
Tunku Abdul Rahman University College
Universiti Sains Malaysia
Universiti Teknologi Petronas
INTI University
University Tun Abdul Razak
International Islamic University Malaysia

Berikut adalah butiran mengenai kejohanan ini:

Tarikh: 4 Disember 2016
Masa: 11 pagi hingga 5 petang
Lokasi: Asia Pacific University (APU), Bukit Jalil, Kuala Lumpur

Berikut pula adalah hadiah yang bakal menjadi rebutan setiap pasukan:

Juara: RM5,000
Naib Juara: RM3,000
Tempat Ketiga: RM2,000

Jadi, jangan lepaskan peluang anda untuk menyaksikan pemain-pemain FIFA Online 3 terbaik negara pada hujung minggu ini.


Mod “The Frontier” Akan Menghidupkan Kembali Dunia Fallout: New Vegas

Dibangunkan oleh sepasukan modder yang berbakat, Fallout: New Vegas akan menerima update yang padat!

Mod The Frontier ini akan memberikan pelbagai update dan penambahan kepada senjata, makhluk, musuh, persekitaran, dan kenderaan. Oh ya, pemain juga akan berpeluang pergi ke angkasa. Suatu yang tidak pernah dibuat dalam siri Fallout lagi!
Buat masa ini, pasukan modders ini masih belum lagi memutuskan tarikh pelancaran tetapi mereka telah membuka channel Discord yang boleh diakses oleh sesiapa saja yang ingin tahu tentang projek ini.


eFootball 2022, Trilogi GTA Antara Game 2021 Paling Teruk Reviu, Umum Metacritic

Seperti tahun-tahun sudah, setiap kali penghujung tahun, Metacritic akan mengeluarkan senarai game yang menerima reviu paling teruk sepanjang tahun di laman web itu, iaitu sebuah laman web yang mengumpulkan markah-markah reviu dari para pengkritik.
Untuk tahun ini, game yang menerima reviu paling teruk di Metacritic, lapor VGC, tidak lain dan tidak bukan: eFootball 2022.
eFootball 2022 sememangnya merupakan satu malapetaka kepada para peminat tegar siri bola sepak keluaran Konami, yang dulunya dikenali sebagai Pro Evolution Soccer (PES).
Kami merumuskan eFootball 2022 dalam reviu Boleh Beli or Boleh Blah!? dengan berkata:
“Penulis tidak tahu bagaimana Konami akan mampu untuk menyelamatkan game ini. Sejujurnya eFootball 2022 telahpun mati dibunuh oleh Konami, walaupun belum sempat ia dilancarkan lagi. Dan apabila ia dilancarkan, mayat eFootball 2022 pula disiat-siat tanpa rasa hormat.”
Di samping itu, antara game popular yang diterbitkan oleh syarikat besar yang turut berada dalam senarai game paling teruk 2021 oleh Metacritic ini adalah Grand Theft Auto: The Trilogy – The Definitive Edition, iaitu sebuah trilogi yang menggabungkan tiga game ikonik GTA: Grand Theft Auto III, Grand Theft Auto: Vice City dan Grand Theft Auto: San Andreas.
Pelancarannya dikecam teruk oleh para pengkritik dan peminat kerana mengalami pelbagai masalah teknikal yang tidak masuk akal.
Berikut ialah sembilan game yang menerima markah terendah di Metacritic sepanjang 2021, berserta markah puratanya dari setiap platform (jika multi-platform) yang dilancarkan:
EFootball 2022 (Multi) – 25Werewolf: The Apocalypse – Earthblood (PS4) – 42Balan Wonderworld (Multi) – 44Of Bird and Cage (PC) – 44Demon Skin (PC) – 48PixelJunk Raiders (Stadia) – 49The Unexpected Quest (Multi) – 49Taxi Chaos (Multi) – 51Akiba’s Trip: Hellbound & Debriefed (Multi) – 52Arkham Horror: Mother’s Embrace (Multi) – 53GTA: The Trilogy – Definitive Edition (Multi) – 53Necromunda: Hired Gun (Multi) – 55


MGS5: Jaga-jaga Savegame File Korang Boleh Corrupt!

Konami telah memberi amaran bahawa ada bug dalam game terkini MGS5 yang boleh membuatkan savegame file korang corrupt dan terus tak boleh load!
Secara ringkasnya, jangan bawak Quiet sebagai companion dalam mission 29 dan 42.
Konami memohon maaf atas issue ini dan mereka sedang mengeluarkan patch kelak.


Paten Microsoft Dedahkan Controller Yang Boleh Mengubah Telefon Pintar Menjadi Peranti Konsol Mudah Alih

Paten Microsoft yang difailkan pada bulan lepas mendedahkan rancangan untuk sebuah controller yang boleh mengubah telefon pintar menjadi konsol peranti mudah alih Xbox.
Paten tersebut yang difailkan pada 9 Julai ialah sebuah peranti pengecas untuk modul input yang boleh ditanggalkan. Walaupun tidak ada maklumat spesifik yang disebut dalam aplikasi tersebut, terdapat beberapa lakaran yang memaparkan ciri-ciri seperti butang dan simbol.

Paten itu secara spesifiknya ialah sebuah peranti pengecas untuk controller tersebut, yang mana dikatakan boleh dipasangkan pada telefon pintar sebagai kawalan input. Ciri-ciri untuk controller tersebut mungkin akan menyertakan built-in speakers, headphone jack, dan sokongan headphone tanpa wayar.
Controller itu akan memperbaiki beberapa isu yang selalu dialami oleh gamers semasa bermain game di telefon pintar seperti jari tergelincir, bahagian-bahagian tertentu yang mengganggu pandangan pada skrin, dan terlalu banyak simbol kawalan pada paparan skrin.

Pereka dari Yanko Design, Sarang Sheth melakukan lakaran gambaran untuk produk tersebut yang mana hampir menyerupai seperti Nintendo Switch. Perbezaan di sini adalah Nintendo Switch merupakan sebuah konsol hibrid, manakala paten Microsoft akan memfokuskan perkhidmatan penstriman video game Project xCloud pada telefon pintar.
Project xCloud, sama seperti Google Stadia, akan membenarkan pemain untuk melakukan penstriman game konsol dan PC di mana-mana peranti dengan menggunakan internet. Game tersebut tidak akan dimuat turun ke dalam peranti, sebaliknya dilakukan menerusi penstriman dari servers milik Microsoft.
Controller yang ditampilkan pada paten Microsoft itu mungkin akan menjadikan Project xCloud menjadi lebih menarik kepada gamers yang menggunakan telefon pintar. Ia akan membenarkan pemain untuk bermain game seperti Gears 5 di mana sahaja.
Ini bukan kali pertama Microsoft cuba memasuki pasaran peranti konsol mudah alih. Beberapa tahun yang lalu, bekas ketua pegawai Xbox di Microsoft, Robbie Bach pernah mendedahkan projek “Xboy”. Walau bagaimanapun, projek tersebut tidak memenuhi syarat-syarat yang ditetapkan, lalu ditinggalkan.
Sumber: DigitalTrends


Insiden Gamers Hideout: Kedai Game Tuduh Pelanggannya Mencuri, Komuniti Gaming Terus Rage!

Semalam seorang pelanggan Gamers Hideout, Holy Chit telah menceritakan kesedihan beliau dilayan sebagai penjenayah tanpa bukti kukuh di Gamers Hideout, 1 Utama Shopping Centre.

[su_carousel source=”media: 27207,27208,27209,27210,27223″ limit=”7″ link=”post” width=”700″ height=”700″ items=”1″ title=”no” pages=”yes” mousewheel=”no”]
Kami telah berhubung terus dengan Holy Chit (bukan nama sebenar) dan Gamers Hideout bagi mendapatkan kepastian sebelum menulis artikel ini. Hari ini, cubaan kami menghubungi Holy Chit menemui jalan buntu apabila kami dapati akaunnya disekat. Jeng jeng jeng. Misteri sungguh. Tetapi kami berjaya mendapatkan screenshot daripada Sze Xian di Facebook.
KEMASKINI (4.40pm, 20/3/2017): Post tersebut masih boleh ditemui di arkib archive.is.
Gamers Hideout pula masih membisu. Kami cuba berhubung terus dengan pemilik Gamers Hideout yang juga Pengurus yang menuduh Holy Chit di dalam post tersebut. Juga tiada jawapan.

Jadi apa yang kita tahu setakat ini? Berikut adalah kronologi kejadian menurut post Holy Chit.

Holy Chit (HC) dan 4 orang kawan-kawanya pergi ke Gamers Hideout (GH) untuk membeli PlayStation 4.
Pengurus kedai GH menuduh HC mencuri “CD game” berdasarkan rakaman CCTV, lalu memanggil polis.
HC dan kawan-kawan melihat rakaman CCTV tersebut – ianya bukan HC. Video CCTV tersebut bertarikh 22 Feb 2017 – HC pula bersama teman wanitanya di Setapak berdasarkan tarikh di chat history.
Kad pengenalan dikutip dan mereka berlima disoalsiasat selama sejam oleh polis di sudut kedai yang terbuka.
Apabila kakitangan GH ditanya polis, siapa yang mencuri – kakitangan tersebut menuding ke kawan HC pula.
“Pencuri” tersebut ada membeli sesuatu pada tarikh tersebut – HC memberikan kad keahlian GH untuk disemak. Ternyata bukan kad beliau. “Pencuri” tersebut menggunakan kad keahlian kawannya dengan nama yang hampir sama.
Polis mahu GH membuat laporan di balai. Pengurus GH tidak mahu melepaskan kakitangan kerana “kekurangan kakitangan” dan “ramai pelanggan”. Beliau menghantar supervisor untuk membuat laporan.
Supervisor GH mengeluarkan rakaman CCTV dan gambar. Sarjan yang mencatat laporan berkata “pencuri” di dalam gambar tidak menyerupai HC dan kawan-kawannya.

KEMASKINI (4.20pm, 20/3/2017): Gambar resit dari poin 6 telah dikongsikan oleh Holy Chit. Kesilapan ejaan pada nama Muhammad / MOHD menjadi sebab utama “bukti” ini ditolak oleh Holy Chit.

Ternyata post Holy Chit ini mendapat simpati daripada para gamers serata Malaysia dan juga dari luar negara. Ruang komen dan laman Facebook Gamers Hideout 1 Utama dibanjiri “review” dan “testimonial” yang bernada sinis, berang dan juga amaran terhadap bakal pelanggan Games Hideout.
Kami masih menantikan maklumbalas daripada Gamers Hideout berkenaan isu ini bagi mendapatkan alkisah daripada pihak mereka. Sekiranya terdapat maklumat tambahan, artikel ini akan dikemaskini.
Gambar utama hanya hiasan. Sumber: Facebook Gamers Hideout


The Pantheon Umumkan Kerjasama Bersama IKEA, Akan Buka Pusat Esports Di Tebrau, Johor

The Pantheon, sebuah pusat esports premium, telah mengumumkan kerjasama terbaru mereka bersama Ikano Centre yang dimiliki oleh IKEA Asia Tenggara & Mexico.
Melalui kolaborasi ini, kedua-dua syarikat ini akan meluaskan penglibatan mereka dalam industri esports dengan membuka sebuah lagi pusat esports yang bakal terletak di selatan tanah air.
Pantheon Esports Centre akan dibuka di pusat beli-belah Toppen yang terletak di Tebrau, Johor. Cawangan ini merupakan cawangan pertama mereka di selatan negara serta cawangan terbesar buat The Pantheon dengan ruang sebesar 20,000 kaki persegi — sekaligus menjadikannya lebih besar daripada The Pantheon yang telah dibuka di One City, Subang Jaya.
Melalui kerjasama ini juga, The Pantheon akan membuka lebih banyak cawangan bersama IKANO Centre pada masa hadapan, kata pihak mereka ketika menghubungi JomGaming.
The Pantheon yang telah dibuka di One City, Subang Jaya.
Korang boleh ikuti perkembangan pusat esports ini di laman Facebook mereka untuk ketahui lebih maklumat lanjut. Kata mereka lagi, lebih banyak info akan diumumkan pada masa akan datang.


Saksikan 14 Minit Gameplay PS4 Eksklusif Final Fantasy XII HD Remaster The Zodiac

Sudah bersedia untuk memainkan semula Final Fantasy XII dalam versi grafik yang lebih memukau?

Final Fantasy XII versi HD remaster di PlayStation 4, “The Zodiac Age” masih lagi jauh tarikh pelancarannya, iaitu pada tahun 2017. Namun, ia sudah boleh dimainkan di acara Comic Con, yang diadakan di San Diego, California.
Youtuber, The BGB sempat merakam 14 minit gameplay yang memang awesome di acara tersebut, dengan merakamkannya dari skrin semasa memainkannya.
Jom layan:


Beraya Bersama Komuniti Fighting Game Malaysia – Makan, Main Dan Menang!

Masih tak puas beraya? Jom sambung beraya di Geek Empire pula pada hujung minggu ini!

Geek Empire telah menjemput korang semua untuk beraya bersama-sama di Ampang, Kuala Lumpur. Acara ini juga akan disertai dengan kehadiran Komuniti Fighting Game Malaysia (MY FGC)!
Dengan bayaran hanya RM20, korang akan disajikan dengan bermacam-macam hidangan hari raya secara buffet, dan sertai 4 pertandingan game fighting secara percuma – pastinya ada hadiah menarik, iaitu barangan gaming daripada Armaggeddon Malaysia!
Antara hidangan yang perlu korang habiskan pada 16 Julai ini (Ahad) adalah:

Popia
Roti jalan dan kari ayam
Lemang
Meehun goreng
Laksa
Rendang daging
Ayam kentang stew
Kuih-muih
Kuih lapis
Cendol
Kordial
Buah-buahan

Tak cukup dengan itu, korang boleh juga bawa kuih-muih untuk dikongsikan bersama nanti, dan pemakaian baju raya juga digalakkan!
Berikut pula adalah senarai hadiah yang boleh korang rebutkan dalam 4 pertandingan game fighting:
Street Fighter V:
Juara: Armaggeddon T9X PC Casing
Naib Juara: Armaggeddon AK333 Gaming keyboard
Tempat Ketiga: Armaggeddon Molotov Gaming headset
Tekken 7:
Juara : Armaggeddon T9X PC Casing
Naib Juara: Armaggeddon Molotov Gaming headset
Tempat Ketiga: Armaggeddon Havoc 3 Gaming mouse
King Of Fighters 14:
Juara: Armaggeddon FUZE 5 Gaming headset
Naib Juara: Armaggeddon Gaming keyboard AK566i
Tempat Ketiga: Armaggeddon Foxbat Gaming mouse
Injustice 2:
Juara: Armaggeddon Gaming keyboard AK566i
Naib Juara: Armaggeddon Molotov Gaming headset
Tempat Ketiga: Armaggeddon Havoc 3 Gaming mouse

Apa korang tunggu lagi? Daftarkan nama korang di sini cepat! Pasti meriah nanti!


Destiny: Jadual Livestream Reveal The Taken King!

Bungie dah announce yang diorang akan reveal lebih banyak info DLC The Taken King (TTK) yang akan launch tak lama lagi. So diorang nak buat balik livestreaming macam yang diorang buat masa HoW dulu! Jom jenguk bila dan di mana diorang nak buat natang ni!

Siri livestreaming TTK ini akan diadakan pada setiap hari Khamis pukul 2am (waktu Malaysia) selama 3 minggu berturut-turut dengan jadual dan tentatif kandungan tayangan seperti berikut;
20 Ogos: Livestream 1 – Destiny Year 2
Livestream pertama, bersama Executive Producer, Mark Noseworthy dan Senior Design Lead, Tyson Green, akan lebih tertumpu kepada benda baru di dalam Year 2. Ini termasuk Tower yang diberi nafas baru, light level system dan level cap yang baru. Pada masa yang sama, Bungie juga menasihati para Guardian untuk tidak dismantle sebarang gear yang kononnya tidak akan berguna lagi di TTK sehinggalah developer memberikan sebarang penerangan yang lebih lanjut.
“Light system yang baharu masih lagi menjadi tanda tanya semua player disebabkan info yang terlalu sedikit dikeluarkan Bungie “
“Bungie sebelum ini menyatakan legendary weapon dan armor di Year 1 tidak akan mendapat sebarang upgrade di Year 2 seperti mana yang dilakukan di House Of Wolf”
27 Ogos: Livestream 2 – Dreadnaught dan Strike Baru
Design Lead Bungie, James Tsai akan menerangkan elemen baru di dalam gameplay TTK, termasuk Dreadnaught, kapal Taken yang akan menjadi new playable area, macam mana kedaan dan “feeling” apabila berlawan dengan musuh Taken, bagaimana pertarungan dengan Boss akan dirombak, juga yang ditunggu-tunggu oleh semua Guardians – tiga subclass baru!
Ohsem kan Subclass terbaru Hunter, Nightstalker.
Bungie juga akan menunjukkan serba sedikit Strike Cabal yang baru yang akan diperkenalkan di dalam expansion tersebut.
“Cabal Boss yang nampak tersangatlah awesome, Bungie mengatakan di dalam strike ini kita akan berlawan dengan 2 Boss sekaligus!!! “
3 September: Livestream 3 – Court of Oryx
Designer, Ben Wommack dan “Scarab Lord”, Luke Smith, yang juga Creative Director TTK, akan membawa player menempuhi patrol mission di dalam kapal gedabak Oryx – Dreadnaught. Mereka juga akan menerangkan “hidden treasure” yang berada di dalam kapal dan juga cara-cara untuk memulakan public event secara manual.
“Adakah public event membolehkan anda mendapat exotic?”
Ketiga-tiga livestream TTK ini boleh ditonton di saluran Twitch Bungie dan JomGaming.my akan membuat liputan khas acara tersebut! Sementara tu, jom kita layan video announcement dari Bungie!

Destiny: DLC The Taken Kng akan dilancarkan pada 15 September di Playstation 3, Playstation 4, Xbox 360 dan Xbox One.


Tekken 7: Fated Retribution: Kazuya Semasa Kecil Boleh Dimainkan Di Dalam Story Mode!

Story mode dalam Tekken 7: Fated Retribution khabarnya agak panjang, dan paling mengejutkan akan menampilkan Kazuya semasa zaman kanak-kanak!

Screenshots yang paling menarik perhatian adalah yang menampilkan Kazuya semasa masih kanak-kanak ber-sparring dengan Heihachi yang masih muda! Khabarnya kedua-dua karakter ini boleh dimainkan di dalam Story Mode Tekken 7 itu nanti!
Apakah kisah sebenarnya nanti? Sama-sama kita nantikan kisah selanjutnya daripada Bandai Namco!


MGS5: Quiet Tak Bersalah, Abang!

Bagi mereka yang tak boleh hidup tanpa Quiet, Konami baru release workaround untuk isu savegame file corrupted yang kitorang cerita arituh.

Oh Quiet, abang maafkanmu!
Konami baru bagitau diorang tengah working on a patch bagi isu ini, sambil offer solution sementara untuk mereka yang nak mainkan mission 29 dan 42 bersama Quiet.
You may still safely use Quiet in these missions if you use the Butterfly Emblem throughout the mission or avoid raising your Bond Level with Quiet to MAX during the course of the mission.
Pendek cerita, kalau korang nak gunakan Quiet bagi mission tersebut, pakailah Butterfly Emblem ATAU elakkan daripada naikkan Bond Level korang dengan Quiet ke MAX/FULL sepanjang perjalanan mission tersebut. Sementara itu Konami akan meneruskan pembikinan patch dengan launch date yang akan diberitahu kelak!


15 Bulan Selepas Pelancaran, Battleborn Tidak Lagi Akan Bawakan Kandungan Baru

Sampai di sini sahaja kandungan untuk game ini.

Dalam post terbaru di forum Gearbox Software, pengarah kreatifnya, Randy Varnell telah mengumumkan bahawa tiada lagi kandungan baru akan dibawakan ke dalam game shooter mereka, Battleborn.
“Selepas minggu ini, tidak akan ada lagi Battleplans dan buat masa sekarang tiada lagi kandungan selepas kemaskini pada musim luruh,” kata Varnell. “Butiran tentang sebarang perubahan pada masa akan datang atau berita akan diumumkan di forum kami atau melalui media sosial, jadi teruskan bersama kami.”
Walau bagaimanapun, server untuk Battleborn masih lagi ada pada masa akan datang, bermakna korang masih lagi boleh bermain game ini secara online.

Battleborn merupakan sebuah game bergenre team shooter yang kebanyakan gamers “tidak pandang” kerana terpaksa bersaing dengan sebuah game yang menjadi fenomena global, Overwatch.
Battleborn dilancarkan di PC, PS4 dan Xbox One 3 minggu sebelum Overwatch, dan pada hari sama Overwatch dilancarkan, Battleborn diberikan diskaun sehingga separuh harga. Dan pada bulan Jun lalu, Battleborn telah menjadi sebuah game free-to-play.


Uncharted 4 Adalah Game Tertinggi Markah Di Metacritic Untuk 2016, Overwatch Ungguli Di Semua Platform

Uncharted 4 terus melebarkan sayapnya sebagai antara game paling unggul untuk tahun ini.

Game eksklusif Sony, Uncharted 4: A Thief’s End telah dicatatkan sebagai game yang paling tinggi markahnya untuk tahun 2016 di Metacritic – sebuah laman yang mengumpulkan review-review dari para pengkritik seluruh dunia.
Dalam analisis yang dikeluarkan oleh Metacritic, siri keempat yang meneruskan trilogi Uncharted sebelum ini telah memperoleh markah review sebanyak 93 peratus. Game yang dibangunkan Naughty Dog ini telah mengungguli kedudukan tersebut, dengan meninggalkan Inside (92%), Out of the Park Baseball 17 (92%) dan The Witcher 3: Blood and Wine (92%).

Metacritic turut mengumumkan bahawa terdapat 13 judul video game yang berjaya mencecah markah 90 peratus ke atas. Berikut adalah game-game tersebut:

Uncharted 4 (PS4) 93%
Inside (Xbox One) 92%
Out of the Park Baseball 17 (PC) 92%
The Witcher 3: Blood and Wine (PC) 92%
Overwatch (PC) 91%
Overwatch (Xbox One) 91%
Forza Horizon 3 (Xbox One) 91%
The Witcher 3: Blood and Wine (PS4) 91%
Inside (PS4) 91%
Overwatch (PS4) 90%
Stephen’s Sausage Roll (PC) 90%
NBA 2K17 (2K Games) 90%
Kentucky Route Zero – Act IV (PC) 90%

Sebagai perbandingan antara konsol dan PC, PS4 memiliki 4 game yang mencecah markah 90 dan 13 game mencecah 75 ke atas; Xbox One (4, 3); Wii U (0,4); dan PC (5, 46).

Pastinya Overwatch merupakan game yang paling mendapat perhatian untuk tahun ini. Dalam 13 game yang tersenarai untuk markah mencecah 90 peratus, Overwatch mengisi 3 slot, dengan mewakili ketiga-tiga platform yang dilancarkan, iaitu di PC, PS4 dan Xbox One.
Sekiranya anda tidak tahu, Overwatch telah memenangi anugerah Game of The Year di The Game Awards baru-baru ini.

Anda boleh lihat analisis penuh Metacritic untuk tahun 2016 di sini.


Need For Speed: Update Pertama Akan Menemui Pemain Akhir November!

Ghost Games telah menggambarkan secara keseluruhan tentang apakah yang bakal diberikan kepada pemain dalam update pertama Need For Speed.

Semasa pelancaran, Need For Speed merupakan sebuah game yang sangat jauh dari kesempurnaan. Jadi, Ghost Games telah mengumumkan mengenai update pertama bagi game ini yang akan menemui para pemain selewat-lewatnya akhir bulan November ini.
JomBaca: Need For Speed: Segala Content & DLC Akan Datang Adalah Percuma?
Mereka telah memperkenalkan Under The Hood, sebuah siri yang akan membincangkan apakah yang sedang berlaku di sebalik tabir game ini. Untuk edisi pertama bagi siri ini, mereka akan membincangkan feedback-feedback yang telah diterima dari para pemain serta apa yang pemain boleh jangkakan dari update pertama ini.
Secara keseluruhan, inilah antara feature dan tweak yang akan dikeluarkan:

AI Catch Up yang lebih seimbang (terutamanya mengenai rubber banding AI)
Feature baru dalam Wrap Editor
Fungsi cermin
Memperbaiki pemilihan warna
Hoonicorn dan Morohoshi-San Diablo
Diberikan ‘gift’ selepas menyelesaikan narrative threads masing-masing
Pandang pertama terhadap lampu neons
Morohoshi-San Diablo versi Old-skool
penambahan REP 50-60
Penambahan 3 kali ganda Trophies & Achievement
Daily Challenges yang baru
30 pre-set wraps yang baru
Penambahbaikan bugs dan tweaks secara umum

Need For Speed telah dilancarkan pada 3 November 2015, dan kami telah pun membuat review untuk game ini.
JomBaca: Need For Speed: Boleh Beli or Boleh Blah!?


Sony Janji Semua Game Di PS Neo Akan Boleh Dimainkan Di PS4

Sony tidak mahu memecahkan komuniti gaming-nya semata-mata kerana 4k! Mereka menjanjikan pemberian sekata untuk semua!

Console yang bakal mempunyai keupayaan yang lebih tinggi, PlayStation Neo masih lagi belum didedahkan Sony kepada umum secara rasmi. Namun, beberapa wakil Sony telah sedikit demi sedikit mendedahkan beberapa ciri yang bakal ditampilkan dalam console terbaru mereka ini kelak.
Terkini, menurut laporan Time.com, SIE Worldwide Studios Chairman Shawn Layden telah mendedahkan bahawa kesemua game yang bakal dilancarkan di PS Neo akan tetap boleh dimainkan di PlayStation 4 yang terdapat di pasaran kini.

“Phil dan saya telah bersetuju dengan perkara itu. Dengan langkah ke arah high-end PS4, ia bukan bertujuan untuk memecahkan pasaran. Satu jenis game akan dipasarkan, dan ia akan boleh dimainkan di kedua-dua console,” kata Layden.
“Kamu akan merasai pengalaman yang sama, namun ia (Neo) akan ditampilkan dengan resolusi yang lebih tinggi, dengan pengalaman grafik yang lebih baik, tapi kesemua yang lain adalah sama seperti apa yang kamu jangkakan,” tambah Layden lagi.
Sebelum ini, Andrew House selaku CEO bagi Sony Interactive Entertainment telah sahkan tentang kewujudan console terbaru dari Sony.
JomBaca: Sony Jelaskan Mengapa PlayStation Neo Tidak Muncul Di E3 2016


Saksikan Yuna Unboxing, Kongsikan Pengalaman Pertama Bermain PS5

Minggu lalu, Yuna telah mendedahkan yang beliau telah menerima kelompok pertama set rasmi PS5 di Malaysia dari PlayStation Asia, serta menjanjikan suatu kandungan menarik bakal tiba.
Terkini, seperti dijanjikan, penyanyi tersohor antarabangsa itu telah memuatnaik satu video baharu di Facebooknya. Bersama-sama suaminya, Adam Sinclair, mereka memulakan video dengan mengimbau kenangan-kenangan mereka bermain PlayStation sepanjang hidup.
Kemudian, mereka terus melakukan unboxing PS5, seterusnya bermain Sackboy: A Big Adventure dan berkongsikan pengalaman mereka bermain PS5 buat kali pertama.

Yuna mempunyai channel Twitch sendiri, yang mana di channel tersebut beliau ada membuat livestream bermain The Last of Us Part II bersama Adam, selain turut membuat beberapa persembahan nyanyian secara live di channel itu.
Mungkin Yuna akan mengadakan livestream bermain PS5 tidak lama lagi? Sama-sama kita nantikan.


Game GTFO Tampilkan Makhluk Bayangan, Yang Berkepala Tentakel, Yang Merangkak!

Style horror gak sistem skuad dan gameplay dalam game seram GTFO ini!

Video gameplay terbaru bagi game GTFO ini menampilkan perspektif daripada 4 anggota skuad yang dihantar ke sistem bawah tanah yang dilengkapi alatan sains dan perlombongan dan manusia-manusia yang…bangkit sebagai gerombolan makhluk gelap kejahatan.

Daripada gameplay, dapat dilihat bahawa kita perlu bermain sebagai skuad 4-orang, masuki/hack sistem akses bagi membuka pintu dan almari/kotak bagi mendapatkan heatlhpack dan peluru yang sedikit, untuk menyelesaikan misi mendapatkan artifak jauh di dalam sistem gua bawah tanah nan gelap.
Kelihatan juga bahawa kerjasama sesama anggota skuad adalah penting kerana nyawa/health tidak regen, dan anggota skuad boleh kehilangan nyawa, dan perlu di-revive.
Sekurang-kurangnya 3 jenis makhluk baru diperkenalkan. Namun, makhluk bayangan yang hanya muncul apabila disuluh cahaya yang ditayangkan di dalam trailer sebelum ini  tetap menjadi igauan kitorang.

Semestinya gameplay yang mementingkan kerjasama amat diperlukan di dalam GTFO. Jimat peluru, jangan cedera serta bijak menggunakan senjata dan gajet – semoga kita semua berjaya mendapatkan artifak iu nanti.
GTF sedang dibangunkan oleh 10 Chambers Collective, studio milik Ulf Andersson yang turut sama membangunkan game skuad Payday! GTFO dijangka akan dilancarkan pada tahun ini.


Sony Yang Sunyi Di The Game Awards 2018, “Jumpa Korang Pada Tahun Baru”, Kata Bos PlayStation

Antara babak yang paling dibualkan ramai semasa The Game Awards 2018 semalam ialah kehadiran bos dari ketiga-tiga platform konsol terkemuka dunia.
Shawn Layden dari PlayStation, Reggie Fils-Aime dari Nintendo, dan Phil Spencer dari Xbox telah bersama-sama naik ke atas pentas dan membuka acara tersebut — menyebutkan tentang bagaimana video game menyatukan kita semua dan memberikan penghargaan kepada semua yang terlibat langsung dalam pembangunan video game.

Kemudian, sepanjang majlis anugerah tersebut berjalan, Reggie Fils-Aime dan Phil Spencer ada naik sekali lagi di atas pentas bagi berkongsikan perkembangan terbaru dari platform masing-masing bersama hos dan penerbit TGA, Geoff Keighley. Walau bagaimanapun, kita tidak mendapat sebarang perkembangan terkini dari Shawn Layden. PlayStation membisu.
Selepas TGA 2018 tamat, ramai yang menyatakan kekecewaan mereka kepada pihak Sony kerana tidak berkongsi sebarang info baru untuk para peminatnya. Dan Layden ada membalas satu tweet dengan mengatakan, “Jumpa korang pada tahun baru.”
https://twitter.com/ShawnLayden/status/1071065843692331010
Kenyataan ini mungkin kelihatan seperti ringkas sahaja, namun memberikan pelbagai tafsiran dari ramai pihak. Ia kedengaran seperti Sony sedang menyediakan satu pengumuman yang cukup besar untuk tahun 2019. Apakah mungkin buka sahaja tahun baharu, kita akan disajikan dengan pelbagai info baru dari PlayStation? Ah, terlalu banyak persoalan.


EVO 2019: Karakter Baru, Game Baru, Crossover Baru Dan Pengumuman Bikin FGC Meriah!

Komuniti FGC pastinya mengikuti pesta pertandingan fighting game setiap tahun – EVO, di mana pengumuman-pengumuman menggegar dunia FGC dilakukan.

EVO tahun ini telah mengumumkan beberapa kejutan – dari berita leak ke pengumuman rasmi. Jom layan.
Street Fighter V: Video Leak ‘Umumkan’ Ketibaan E. Honda, Lucia dan Poison

Selepas berdiam diri sekian lama tentang masa hadapan Street Fighter V, Capcom telah “mengumumkan” karakter-karakter baru SFV bagi season akan datang dengan video yang tertiris di platform Steam. Video trailer ini sedikit sebanyak membantutkan kejutan yang ingin dilakukan Capcom di EVO 2019, bagaimanapun, Capcom menggunakan peluang ini untuk mengiklankan karakter-karakter ini sepanjang EVO malahan mengeluarkan movelist rasmi mereka.

Ketiga-tiga karakter ini akan hadir ke Street Fighter V: Arcade Edition pada 4 Ogos nanti dengan masing-masing berharga $5.99 / €5.99 / £4.99 / atau 100,000 Fight Money. Summer 2019 Character Bundle juga diumumkan dengan pakej ketiga-tiga karakter beserta Battle Costume dan Default Color 3 – 10 pada harga $14.99 / €14.99 / £11.99 / RM54.00.

Bagi korang yang belum bergasak dalam SFV, boleh cuba download dan main SFV secara PERCUMA di platform PS4 dan Steam. Sesi FREE TRAL ini akan berlangsung sehingga 11 Ogos dan akan menampilkan 16 karakter asal dan 6 karakter dari Season 3!

Bagi peminat Devil May Cry, korang boleh dapatkan costume Vergil bagi Cody di dalam SFV:AE. Paling best, OST Vergil, Dante dan Nero juga akan hadir di dalam mode Extra Battle game ini dari 30 Ogos sehingga 27 September.
Tekken 7: Zafina (Tekken 6) dan Leroy Jenkins… Leroy Smith Diumumkan
Bandai Namco telah mengumumkan ketibaan Zafina, sang ratu lelabah dari Tekken 6 dan karakter baru, Leroy Smith, pakar kung fu yang berdendam – akan hadir bagi Season 3 Tekken 7 pada September 2019 nanti.

Selain dua karakter ini, Bandai Namco kelihatan seperti akan mengumumkan beberapa karakter lain yang masih dirahsiakan. Kita tunggu pengumuman lanjut nanti.
Samurai Shodown Umumkan Karakter-Karakter Baru PERCUMA
https://www.youtube.com/watch?v=dVJwDYaoO5o
King of Fighters 15/XV  Dalam Pembikinan

Di penghujung trailer Samurai Shodown, SNK telah mengumumkan logo baru King of Fighters 15 yang sedang dalam pembikinan. Tiada maklumat lain diumumkan setakat ini.
Guilty Gear Berikutnya Diumumkan

Arc System Works pula telah mengumumkan game Guilty Gear baru yang akan datang pada 2020 nanti. Gameplay game ini diperlihatkan dan beberapa karakter lama dan baru dipaparkan. Tak banyak maklumat baru diumumkan bagi game 2.5D ini, tapi trailernya bikin dada goncang lah der.
Kalau korang minat aksi anime, korang mesti teruja tengok trailer ni!
DragonBall FighterZ: Janemba, Karakter Filem DragonBall Z: Fusion
https://www.youtube.com/watch?v=YwCMwR4Ntvw
Arc System Works juga telah mengumumkan benda-benda baru lagi best yang akan hadir ke game popular mereka – DragonBall FighterZ. Janemba, karakter DLC terbaru diumumkan dan akan hadir ke game tersebut pada 8 Ogos nanti.

Karakter yang dicedok dari filem Dragon Ball Z: Fusion ini mempunyai teknik pertarungan yang memaksa Goku dan Vegeta bergabung menjadi Gogeta!

Paling best, Super Saiyan Blue Gogeta dapat dilihat di penghujung trailer ini – dan dijangka akan tiba ke DBFZ tak lama lagi.
BlazBlue: Cross Tag Battle Version 2.0 Diumumkan

Tamat aje top 8 BlazBlue: Cross Tag Battle, Arc System Works umumkan episod berikutnya game ini – BlazBlue: Cross Tag Battle Version 2.0 yang akan tiba penghujung tahun ini. Game ini nanti akan menggabungkan karakter-karakter daripada francais  BlazBlue, Persona 4 Arena, Under Night In-Birth, RWBY, Arcana Heart dan 9 karakter baru daripada francais Senran Kagura dan Akatsuki Blitzkampf.
Korang suka crossover anime? Korang suka fighting game? Ini mungkin fighting game pilihan korang, melainkan J-Stars Victory VS keluarkan episod baru bagi francais tersebut.
SoulCalibur 6/VI: Cassandra dan Haohmaru (Samurai Shodown) Masuk Gelanggang

Cassandra telah diumumkan sebagai karakter terakhir bagi season pertama SoulCalibur 6, akan boleh dimainkan bermula 5 Ogos.
https://www.youtube.com/watch?v=C4BssK32348
Haohmaru dari game Samurai Shodown pula diumumkan sebagai karakter pertama dari 4 karakter baru akan datang ke SoulCalibur 6 season 2 nanti. Sistem parry seperti akan dimasukkan ke dalam sistem gameplay season 2 nanti yang pastinya akan membawa FGC moments yang mengujakan.
Pengumuman yang mana satu paling buat korang hype? Ada pengumuman yang kitorang terlepas? Roger-roger kat ruangan komen kat bawah tu.
JomGaming akhiri laporan ini dengan ucapan, ‘Selamat bertumbuk dan teruskan bergasak FGC!’


Football Manager 2021 Akan Dilancarkan Ke Platform Baharu – Adakah PS5 Dan Xbox Series X?

Di kala pandemik COVID-19 sedang menggegarkan dunia, Sports Interactive turut terkesan, lebih-lebih lagi terhadap pembangunan siri akan datang, Football Manager 2021 (FM2021).
Dalam satu kenyataan panjang lebar yang dikeluarkan, Sports Interactive telah mengumumkan yang FM2021 akan dilancarkan sedikit lewat berbanding pelancaran setiap tahun francais tersebut. Mereka tidak meletakkan sebarang tarikh lagi bilakah game itu akan dilancarkan, tapi menyatakan yang ia akan dilancarkan pada hujung tahun.
Mereka mendedahkan bahawa bekerja dari rumah sejak bulan Mac lalu untuk membangunkan FM2021 sememangnya sesuatu yang sukar. Jadual bola sepak di seluruh dunia yang masih lagi cacamarba disebabkan pandemik turut memberikan impak kepada pembangunan FM2021 kerana sebagai sebuah game simulasi yang menitikberatkan unsur realistik dari dunia bola sepak sebenar, menunggu jadual bola sepak kembali stabil sudah tentunya mustahak.
Pengumuman ini adalah sesuatu yang dijangka. Tiada apa yang mengejutkan. Walau bagaimanapun ada satu pendedahan menarik di akhir kenyataan ini.
Sports Interactive mendedahkan yang FM2021 nanti akan dilancarkan ke lebih banyak platform dan store daripada apa yang pernah mereka lancarkan sebelum ini. Namun, mereka mengatakan yang ia masih lagi terlalu awal untuk bercakap tentang maklumat lanjut mengenainya.
Kenyataan ini terus menimbulkan spekulasi dalam kalangan peminat bahawa FM2021 kelak akan dilancarkan ke konsol generasi akan datang — PS5 dan Xbox Series X — yang bakal dikeluarkan pada hujung tahun ini.
Apakah penantian pemain konsol untuk merasa game simulasi pengurusan bola sepak paling realistik sejak azali akhirnya bakal tamat? Sekiranya spekulasi ini benar-benar menjadi kenyataan, pastinya kita akan menyaksikan sebuah game yang berbeza dari segi user interface (UI) antara versi PC dan konsol.
Francais Football Manager mempunyai kumpulan peminatnya yang unik dan tersendiri. Di sebalik peperangan antara siri FIFA dan PES, Football Manager sentiasa gah meneruskan kecemerlangan sebagai sebuah game simulasi pengurusan kelab bola sepak yang paling realistik.


Apex Legends Mobile Menang Anugerah Game Terbaik 2022 Di iOS & Android

View this post on Instagram            A post shared by JomGaming (@jomgaming)


Vietnam Sekali Lagi Buktikan Mereka Gergasi PES Asia Tenggara, Pemain Malaysia Semakin Meningkat Naik

Vietnam masih gah menguasai rantau ini.
Pasukan Vietnam terus mengekalkan penguasaan mereka dalam persada Pro Evolution Soccer (PES) rantau ini apabila sekali lagi memenangi Kejohanan Final PES Asia Tenggara (PES SEA Finals) 2018.
Perlawanan akhir, Le Tam (Vietnam) menentang Paudie (Indonesia). Kredit gambar: PES Malaysia.
Yang membezakan juara kejohanan tahun ini berbanding dua kejohanan sebelum ini ialah untuk tahun ini, Le Tam pula menjuarainya, selepas dua tahun dimenangi rakan senegaranya, Lay Dum. Le Tam menumpaskan wakil Indonesia, Paudie dalam perlawanan akhir.
Perlawanan separuh akhir, Keron (Malaysia) menentang Le Tam (Vietnam). Kredit gambar: PES Malaysia.
Sebagai tuan rumah, ini merupakan pencapaian terbaik skuad Malaysia apabila Muhamad “Keron” Khairul berjaya meloloskan diri sehingga ke separuh akhir — sesuatu yang boleh dibanggakan memandangkan amat sukar untuk menembusi tembok kekuatan para pemain dari Vietnam dan Indonesia.
Keputusan peringkat kalah mati. Keputusan penuh boleh dilihat di sini.
Keron bertindak cemerlang semasa peringkat kumpulan, di mana beliau berada di kedudukan teratas Group A. Detik yang pasti akan diingati sesiapa yang hadir ke kejohanan semalam adalah apabila Keron berjaya menyamakan kedudukan 2-2 pada minit ke-93 menentang Dennis Zhao, antara pemain terbaik Singapura.
Apa yang membuatkan suasana menjadi gamat apabila Keron mendapat sepakan sudut di saat-saat akhir dan kesemua 11 pemainnya, termasuk penjaga gol, naik ke kotak penalti lawan. Habis bergegar Quill City Mall, Kuala Lumpur dengan sorakan penyokong tempatan apabila Keron melepaskan tandukan yang padu menerjah gawang.
Korang boleh saksikan detik ini dalam video di bawah, kredit kepada Facebook Sekaiichi, caster yang sangat menghiburkan semalam:

Pemenang Malaysian Wild Card Tournament dan pemain PES senior negara Tengku Erwan turut mempamerkan prestasi yang baik, namun terpaksa berpuas hati di peringkat suku akhir apabila kemaraannya telah disekat oleh juara bertahan, Lay Dum.
Perlawanan separuh akhir, Paudie (Indonesia) menentang Lam Duy (Vietnam). Kredit gambar: PES Malaysia.
Nasib tidak menyebelahi 2 pemain negara yang lain, Karl Iskandar dan Noramin “Chenko” Mohd Nor, apabila terkandas awal di peringkat kumpulan.
Bercakap kepada JomGaming, Keron menyatakan yang beliau tidak percaya yang beliau mampu melangkah sejauh ini, namun berkat sokongan padu rakyat Malaysia, Keron berjaya buktikan yang negara ini mampu setanding dengan negara-negara Asia Tenggara lain.
“Pencapaian Keron pada tahun pertama bermain PES [secara kompetitif] ini memang sesuatu yang cukup membanggakan diri Keron sendiri,” kata beliau.
Musim 2017/2018 ini, Keron sememangnya cukup garang dalam kejohanan-kejohanan PES tempatan. Sebagai pemain no.1 negara untuk musim ini, JomGaming menanyakan kepada Keron apakah persediaannya untuk musim depan, ini jawapan beliau:
“Persediaan itu 50/50 sahaja. Tak letak harapan terlalu tinggi sebab satgi kalau letak harapan tinggi-tinggi takut tersungkur menyujud bumi pula. Harapan Keron, dengan pencapaian Keron di PES SEA Finals ini, media-media dan semua pihak akan buka mata kepada komuniti PES ini, supaya PES pun boleh bersaing dengan FIFA, dan selepas ini harap-harap akan ada kerap tournament PES di serata negara supaya orang pun tahu PES akan berkembang dengan maju.”
4 pemain wakil Malaysia di PES SEA Finals 2018. Dari kiri: Keron, Karl, Erwan, dan Chenko.
Buku pencapaian esports PES Keron untuk musim ini masih belum ditutup. Pada 1 September ini, Keron akan beradu tenaga sekali lagi di Jakarta, Indonesia dalam pertandingan demonstrasi esports Sukan Asia 2018. Keron akan berpasangan bersama Mohd Haikal dalam pertandingan berformatkan co-op.

JomGaming turut sempat berbual bersama Pengarah PES Malaysia, Ahmad Yazid Abd Rahman dan menyentuh bagaimana Malaysia pertama kali menjadi tuan rumah dalam kejohanan PES SEA Finals pada tahun ini.
Pertama sekali, beliau dan pasukan penganjurannya dalam PES Malaysia memanjatkan kesyukuran ke hadrat Ilahi kerana dengan limpah kurnia-Nya, berjaya menjalankan kejohanan tahunan PES SEA ini dengan jayanya.
“Kami ingin mengucapkan ribuan terima kasih kepada semua pihak yang bertanggungjawab menjadikan kejohanan ini gilang-gemilang. Terima kasih kepada komuniti PES Malaysia yang turun padang untuk memberi sokongan penuh kepada wakil negara. Untuk peserta dari luar negara, kami juga ingin mengucapkan terima kasih dan memohon maaf, sekiranya terdapat sebarang kekurangan dan kekhilafan dari pihak kami sepanjang penganjuran ini.”
Yazid turut bersetuju bahawa tahun ini merupakan prestasi terbaik pasukan dari negara tercinta kita. Lebih membanggakan apabila beliau terkenang dalam kedua-dua kejohanan sebelum ini, para pemain dari Malaysia tidak pernah berjaya meloloskan diri dari peringkat kumpulan.
“Alhamdulillah, pada tahun ini, pasukan kami berjaya sampai ke peringkat separuh akhir! Ini merupakan satu pencapaian baru yang membanggakan. Pada kami, semua ini adalah berkat usaha, doa dan tawakal semua pihak. Para pemain kami bekerjasama dengan pelbagai pihak untuk berada di tahap sekarang. PES Malaysia bangga dan seronok melihat perkembangan mereka ini. Kami hanya membuka “pintu” untuk mereka, tetapi kejayaan ini adalah hasil penat lelah dan usaha mereka sendiri.”
Selain itu, Yazid mengesahkan yang mereka telah dimaklumkan oleh pihak PES South East Asia (SEA) yang pada tahun 2019, ianya akan dianjurkan oleh PES Thailand.
Suasana sekitar PES SEA Finals 2018 yang diadakan di ibu negara semalam, 19 Ogos 2018. Kredit gambar: PES Malaysia.
PES SEA Finals merupakan kejohanan yang dianjurkan bersama oleh komuniti-komuniti PES di Asia Tenggara. Ia pertama kali diadakan di Hanoi, Vietnam dan pada tahun lalu ia diadakan di Bandung, Indonesia. Tahun ini, giliran Malaysia pula menjadi tuan rumah.
Bagaimana setiap negara memilih 4 pemain terbaik PES mereka adalah bergantung kepada format negara masing-masing. Untuk Malaysia, ia dikendalikan oleh komuniti PES Malaysia.
Kedua-dua kejohanan sebelum dimenangi oleh Lam Duy dari Vietnam. Impiannya untuk memahat nama sebagai pemenang hattrick pada tahun ini telah digagalkan oleh Paudie dari Indonesia.

[IKLAN]
PRE-ORDER PRO EVOLUTION SOCCER 2019
Deposit RM50 SAHAJA
FREE exclusive T-SHIRT PES2019 — Pre-order terus ke Facebook YC Games Station (Kuala Lumpur) & Kuppy Station (Terengganu)


Mata Wang Ringgit Malaysia Kini Dilancarkan Di Epic Games Store

Setelah sekian lama menanti, akhirnya Epic Games melancarkan satu ciri yang dingini ramai pemain tempatan.
Epic Games Store kini telah memaparkan semua pembelian dalam Ringgit (MYR) untuk pengguna di Malaysia.

Sejak dilancarkan pada Disember 2018, inilah ciri yang diminta sejak hari pertama kerana pemain Malaysia terpaksa membeli kandungan di platform itu menggunakan Dolar Amerika.
Kini, melalui pelancaran mata wang Ringgit, ia akan memudahkan pemain PC tempatan untuk membuat perbandingan harga dengan apa yang ada di Steam, seterusnya menjadi pesaing yang lebih seimbang kepada platform Valve itu.
Sekitar Ogos 2020 lalu, Epic Games Store telahpun menyokong bank-bank tempatan sebagai salah satu kaedah pembayaran.


Rocket League: Arena Baru, Octagon Akan Menemui Para Pemain Pada September

Beberapa arena baru akan ditambah ke dalam Rocket League menjelang bulan hadapan.

Psyonix telah mengumumkan Arena terbaru, yang diberi nama “Octagon” akan dilancarkan pada bulan September nanti. Seperti yang tertera di namanya, Octagon akan menampilkan dinding yang mempunyai lapan sisi – juga memiliki tema VR seperti arena-arena Rocket Labs yang lain.
Bukan itu sahaja Arena yang akan ditambah ke dalam Rocket League pada bulan hadapan. Dua Arena klasik akan ditambah dengan cuaca/waktu yang baru – iaitu Urban Central (Dawn) dan DFH Stadium (Stormy).
Berikut adalah gambar-gambar Arena baru yang dikongsi oleh Psyonix:

Seperti biasa, kesemua penambahan Arena ini akan ditampilkan dalam mode Online, Exhibition dan Private Match.
JomBaca: Rocket League: Mode Rumble Akan Datang September, Bersedia Untuk Power Ups Yang Boleh Bawak Gaduh!


Fortnite: Battle Royale: Supply Drop Dan Duo Akan Ditambah Minggu Depan, Leaderboards Pula Minggu Seterusnya

Beberapa penambahan baru akan dibawa ke dalam game ini tidak lama lagi!

Epic Games telah mengumumkan beberapa fungsi yang akan dibawakan ke dalam Fortnite: Battle Royale. Antaranya, minggu hadapan, Supply Drop dan mode Duo akan ditambah. Supply Drop ini dijangka akan memberikan barangan-barangan seperti senjata, ammo dan bandage dan lain-lain di tengah-tengah map.
Buat masa sekarang, hanya mode Solo dan Squad (maksimum 4 pemain) yang terdapat dalam game. Penambahan Duo pastinya akan memberikan keseimbangan kepada gameplay bagi mereka yang ingin bermain dengan 2 pemain sahaja, di mana sebelum terpaksa masuk ke dalam matchmaking Squad.
Selain itu, Epic Games turut mendedahkan bahawa pada minggu seterusnya, fungsi Leaderboards akan ditampilkan.
Di samping itu, mereka turut mengeluarkan nota patch bagi kemaskini yang telah mereka keluarkan semalam, memperbaiki dan menyeimbangkan beberapa senjata. Korang boleh bacanya di sini.

Fortnite: Battle Royale kini dalam versi Early Access, boleh dimainkan secara percuma di PC, PS4 dan Xbox One.
JomBaca: 24 Jam Pertama, Fortnite: Battle Royale Berjaya Kumpulkan 1 Juta Pemain!


Ubisoft bekerjasama dengan Level Infinite untuk terbitkan The Division Resurgence di Malaysia